text:
रश्मि रामेश्वर गुप्ता बिलासपुर
संगवारी हो... अक्कल बिना परान दुख
सि
यान मन के सीख ला माने मा ही भलाई हे। तइहा के सियान मन कहय-बेटा! अक्कल बिना परान दुख रे। संगवारी हो अक्कल, बुद्धि, विद्या के हमर जिनगी मा अड़बड़ महत्तम हे। बिना सत्संगति के हमला अक्कल नइ आवय। कहे गै हवै -चार जाए चरे बर, एक जाए मरे बर।
एखर मतलब ए हरै कि अकेल्ला कोनो मनखे हर नाना परकार के बुद्धि ला हासिल नइ करे सकय। जब चार के संगत मा उठबो-बइठबो तब चार परकार के बात उठही अउ एखर ले हमर बुद्धि हर चिंतन मनन करे ला सीखही अउ हमर ग्यान हर दिन-दिन बाढ़ही अउ एखरे सेती हमला स्कूल जाना जरूरी हवै। अकेल्ला रहिके हमन हर कुऑ के मेढ़क असन छप-छप करत रहिबो अउ कुऑ ला ही दुनिया समझ बइठबो। जब लइकन मन स्कूल जाथे तब उनला बने संगति घलाव मिलथे अउ बिगड़े संगति घलाव मिलथे लेकिन एखर ले उनला पहिचान करे तो जरूर आ जाथे के का हर बनेेेेे ए अउ का हर बिगड़े। जब तक लइकन मन घर ले बाहिर नइ निकलही तब तक उनला अच्छा बुरा के पहिचान नइ हो सकय। संगवारी हो तइहा के सियान मन कहय-बेटा ! तै हर पढ़े हस रे मगर कढ़े नइ हस। एखर मतलब ए होथे के स्कुल ले जउन ग्यान हमला मिलथे ओला हमला अपन जिनगी म उतारना घलाव हे। केवल सुवा असन रटे ले हमर पढ़ाई हर पूरा नइ हो जावय। स्कूल मा हमला जउन पढ़ाए लिखाए जाथे तउन हर आखिर हमरे जिनगी म काम आथे अउ हमर जिनगी ला, हमर विचार ला सुघ्घर बनाथे तब हमन ला कोनो भी पाठ ला रटे बर छोड़ के समझे के काम करना चाही तभे त हमर बुद्धि म धार होही नइ त बोथवा हसिया कस हमर बुद्धि हर घलाव काम नइ करही। संगवारी हो कम बुद्धि के मतलब होथे जानकारी के अभाव अउ जादा बुद्धि के मतलब होथे जानकारी के अधिकता अउ दोनो स्थिति हर हमर बर खतरनाक होथे अउ एखरे सेती हमर वेद अउ पुरान मा अग्नि देव से प्रार्थना करे गै हे-
यां मेधां देवगणा पितरश्चोपासते।
तया मामद्या मेधया अग्ने ! मेधाविनं कुरू।।
हे भगवान अग्निदेव! देवता अउ पितर मन जउन बुद्धि के उपासना करथे तउने बुद्धि से आज हमला बुद्धिमान कर देवौ। सबुद्धि के ही याचना हमेशा भगवान से करे जाथे दुर्बुद्धि के नइ करे जाय नइ तो मानव जाति के विकास होय के जगह विनाश हो जाथे।
बुद्धिमान मनखे मन तो अपन जिनगी ला बने ढंग ले जी लेथे लेकिन जउन मनखे करा बुद्धि नइ राहय उमन अपन जिनगी मा अड़बड़ दुख पाथे। हर बात म दूसर के आसरा करे बर उनला पड
विज्ञापन
बड़ी खबरें
रोचक खबरें
विज्ञापन


c: text/html

text:
,
आ
राखी पटेल
बिलासपुर
ज हिंदी जनइया मन हिंदी अउ छत्तीसगढ़ी जनइया मन ल छत्तीसगढ़ी बोले म तकलीफ होथे। ये मन अंगरेजी अउ हिंदी भासा के परयोग करथे। अपन भासा म पढ़े लिखे म सरम आथे काबर अपन भासा के प्रति हीनता इंखर बिमारी आय। जेन ह सिर्फ परचार ले अउ ननपन ले अपन भासा के परति ले दूर हो सकथे।
मोला सुरता हे मोर गांव तीर म रमायन परतियोगिता होत रीहिस हे। ये मा बड़का पहना बना के अभी दू महीना भगवान घर गे होय लाल लंगोट पहनइया बालक भगवान ल बलाय गे रीहिस हे । ये परतियोगिता के संचालन करइया ह हिंदी म अउ सेरो सायरी म बोलय। बालक भगवान हा ये बोलइया ला टोकिस हमन छत्तीसगढिय़ा हन हमर बोली-बोली भासा हे तउन म बोलव । मुझसे छत्तीसगढ़ी में संचालन नहीं हो सकता कहिके वो हा बालक भगवान के बात ल नइ मानिस। येला देख के बालक भगवान हा गुस्सावत उठ के चल दिस। हमन देखथन जइसे हमन छत्तीसगढिय़ा भासा ला प्रतियोगिता कार्यक्रम मनइ बोलन तइसने हिंदी संग घो होथे। बड़का-बड़का जगह के कार्यकरम म हिंदी छत्तीसगढ़ी जनइया म घलो एक दूसर संग मिलथे-जुलथे त अंगरेजी तउर तरीका म हाथ मिलाना बोलचाल ल करथे। मुम्बई के फिलम वाला कार्यक्रम म संचालन ला अंगरेजी म करथे। तइसने अब छत्तीसगढ़ी फिलम वाला कार्यकरम म हिंदी म बोले जाथे। छत्तीसगढ़ी भासा संस्कृति म फिलम बनाथे। पइसा कमाथे अउ हिंदी म बोलथे संचालन करथे। अइसने हिंदी संग होवत हे।
पढ़े लिखे लोगन मन अपन तरफ देथे इंहा-उंहा ले ए जगा-जगा ले किसम-किसम के मइनखे आथे तेकर सेती अइसे भासा ला बोले केहे जाथे जउन ला सबे झन समझे अउ जानय। येला येमन कामन भासा कहि देथे। अंगरेज चल दिस अपन अउलाद छोड़ दीन। अंगरेजी बोलइया मन ला देख सुन के अइसना मन बर लोगन के घुस्सा अउ झीझ हे।
छत्तीसगढ़ म येकर सहर मन म कारकरम होते रहिथे। सबे जगा इही रंग-दंग हे। छत्तीसगढ़ म जेतका बाहरी राज के आदमी आय हवय तउन मन अपन भासा म होडिय़ाथे अउ कारकरम के संचालन करथे। माइक म जउन ला बोले बर बुलाय जाथे उहू मन अपन भासा बोली म बोलथे गोठियाथे। छत्तीसगढिय़ा मन अउ हिंदी बोलइया मन ल ये बात ये सबक लेना चाही ए सीखना चाही। जउन कार्यकरम म छत्तीसगढिय़ा मन जादा सकलाय हे उंहा दूसर भासा बोले के जरुरत नइए। राज्योत्सव होइस। वोमा येकर संचालन छत्तीसगढ़ी म होना रीहिस हे। राजिम मेला म घलो इंहा के संचालन छ
विज्ञापन
बड़ी खबरें
रोचक खबरें
विज्ञापन

robotstxt: allowed

filter: keep


text:
- Views 0
- Likes 0
बस हवाई जिहाज भर बांचे रिहिस। दसों साल ने योजना बनावंव फेर समजोगे नइ बइठय। केहे गे हे न बिन समजोग के कांही कारज सिध्द नइ होय अउ ओखर उप्पर वाला के मरजी बिगन एक ठी पत्ता नइ डोलय। हर बखत हवाई यात्रा के योजना फैल खा जाय। सबले बड़े अड़ंगा तो माहंगी टिकस के आय। दूसर अड़ंगा राहय जानकारी के कमी। ये थोरे ए रइपुर के सफर, जेमा पाय तेमा बईठ जा अउ कन्डेक्टर ल तीस रूपिया धरा दे। मोर एक झिन चिन्हार गुरूजी घला अब्बड़ घुमइया-फिरइया आय। फेर वहू आज ले हवाई जिहाज नइ चघे हे। तभो ले वोला ये बिसय म जानकारी होही किके पूछ परेंव तो वहू डेरवा दिस। किहिस, हवाई यात्रा के पहिली डॉक्टरी जांच-पड़ताल होथे। थोरको तबियत ऊंच-नीच रथे ते जिहाज म चघन नी दें। इही डर म एक-दू साल अउ घुच गे। काबर के मैं आंव जनम के मुड़पिरहा, मोला अनफिट कहि दिस तब बकवाय हे। मोर हवाई यात्रा के आस मने म रहिगे।
फेर समजोग मड़थे त रद्दा एकक करके खुलत जाथे। मोर हवाई यात्रा के समयोग माड़ गे रिहिस। टिकस सस्ता हो गे। मैं केहेंव अभी सऊख पूरा होगे त होगे बाद म कोजनी हवाई हवाई जिहाज चघे के लईक रेहेंव क नी रेहेंव। जा बेटा टिकस कटा ले। हवाई टिकस के का भरोसा, कब गन-गन ले बाढ़ जाही तेखर का ठिकाना। अउ डॉक्टरी जांच के डर ल टिकस एजेन्ट भगा दिस। किहिस, आप सामान्य चल फिर रहे हैं तो किसी डॉक्टरी चेकअप की जरूरत नहीं है। मैं खट ले दू टिकस रइपुर ले हैदराबाद के कटवाएंव। अवइया 15 तारीख के मोर हवाई यात्रा बुक होंगे। हमन दुनों बाप-बेटा रइपुर ले हैदराबाद जाय बर तइयार होय लगेन।
यात्रा के दिन बिहन्चे साढ़े आठ बजे माना हवाई अड्डा पहुंच गेन। हमर हवाई जिहाज के छूटे के समै राहय सुबे दस बजे। सुरक्छा जांच पड़ताल अउ हवाई अड्डा के लाऊंच ल देखत-देखत कतका जल्दी जिहाज म चघे के बेरा होंगे गमे नइ लगिस। हमर साथ म दू ठी लगेज रिहिस। बड़े बैग ल सुरक्छा जांच करके उहें अलग रख लिस। छोटे बैग ल हमन अपन साथ में ले जा सकत रेहेन। उहां लगेज जांच घला देखनी राहय। चारो मुड़ा ले तोपाय एक ठी मसीन राहय, तेखर खाल्हे म घूमने वाला पट्टा लगे राहय। वोट पट्टा म लगेज ल मढ़ाय ले लगेज अपने-अपन मसीन के भितरी खुसर जाय अउ मसीन ह बैग के अंदर के सबो जिनिस के पता लगा डारय। अपन साथ म लेगने वाला छोटे बैग म एक छोटे चाकू अउ एक छोटे कैंची राहय तेला मसीन देख डरिस। हमन वो बैग ल सुरक्छा अधिकारी कर मांगेंन त वो कथे, इसमें एक चाकू और एक कैंची है। हमन केहेन, हवे तो। इसे आप नहीं ले जा सकते। यदि आप चाहें तो इसे लगेज के रूप में अलग रखवा सकते हैं, नहीं तो चाकू और कैंची को यहीं छोड़ना पड़ेगा। वो बैग म हमर नास्ता-पानी घलो रिहिस ओखर सेती ओला अपन पासे म रखना चाहत रेहेन। हमन सोचेन कैंची अउ चाकू के कुरबानी देय ले कोई बड़का घाटा नइ हो जाय, फेंक साले ल। भूख के बेरा होवथे। खाय-पीये के जिनिस ल साथ म लेगबो। कैंची अउ चाकू ल निकाल के दे देन। जांच-पड़ताल पूरा होंगे। अब हमन दूसरइया एनाउन्समेंट के अगोरा करें लगेन।
सुने रेहेन के हवाई जिहाज के यात्रा म यात्रीमन के बड़ आव-भगत होथे। फिरी म खाना-पीना मिलथे। फेर ये बात हमर हवाई यात्रा के पहिलिच साफ हो गे रिहिस के अब वो जमाना पहा गे जब हवाई यात्री मनके दमाद बरोबर सेवा-साटका होय, आनी-बानी के खाय-पीये ल मिलय। अब तो तोला हवाई जिहाज म खाना-पीना हे ते घर के पराठा लेगे ल परही। नहीं ते माहंगी किम्मत म खाय-पीये के जिनिस बिसाय ल परही। यहू ल एक ठी समजोगे केहे ल परही के हमर हवाई यात्रा के पहिली राजधानी के बड़का अखबार म आज कल के हवाई यात्रा के हाल-चाल छपे रिहिस जेखर से मालूम परगे के अब हवाई जिहाज म महिली कस आव-भगत अउ नास्ता-पानी बंद होंगे। तिही पाय के नास्ता-पानी वाला छोटे बैग ल अपन संगे म लेगना परिस।
हवाई जिहाज म बइठे के एनाउंस होइस ताहन हमन लाऊंज से बाहिर निकल के हवाई जहाज म चघ गेन। हवाई जिहाज छुटे के पहिली सेफ्टी बेल्ट बांधे के एनाउंस होइस। थोरिक देर म हवाई जिहाज हैदराबाद बर रवाना होंगे। केहे जाथे जिहां चाह उहां राह सच्चा मन के चाह ल भगवानों पूरा कस्थे। मैं दिन के अंजोर म हवाई जहाज ले भुइंया के सीन ल देखना चाहत रेहेंव। मो ये साध तभे पूरा हो सकत रिहिस जब मोला खिड़की करा के सीट मिलतिस। भगवान मोर ये मनोकामना ल पूरा करिस। हमन ल खिड़किच करा के सीट मिलिस जिहां से धरती, अगास अउ छितिज ल साफ-साफ देखे जा सकत रिहिस। हमन दुनों बाप-बेटा ये मौका के भरपूर आनंद लेयेन। मोबाइल कैमरा म खटाखट फोटो खींचेन। हर मनखे के यात्रा के आनंद लेय के अपन-अपन तरीका होथे। मैं पूरा समै जिहाज ले बाहिरे झांकत बिताएंव। नीचे धरती दिखय, ऊपर अगास अउ बीच म राहय छितिज। धरती ल देखौं तौ मोता पुस्तक म छपे प्राकृतिक नक्शा के सुरता आवै काबर के नदियां, नरवा, तरिया, खेत-खार, रूख-राई, घर सबके उपरहू भाग दिखै। उप्पर ले आजू-बाजू दिखे सवाले कहां पयदा होथे? पहाड़ मन तो जनाबे न करै। वहू मैदान कस दिखै। सबले अलौकि आनंद छितिज ल देखे म मिलिस। छितिज ह एकदम चकाचक चमकत राहय। ये सीन ल सउंहत आंखी ले देखके मोला अनुमान होइस के हमर चन्दा ममा घलो अइसने चमकथे तेखरे सेती ओखर से जूड़ सुखदाई अंजोरी हमन ल मिलथे।
एक घंटा नइ बिते पाइस फेर एनाउंस होइस अब हमारी प्लेन राजीव गांधी अंतर्राष्ट्रीय हवाई अड्डा, हैदराबाद पर उतरने वाली है कृपया अपनी-अपनी सेफ्टी बेल्ट पुन: बांध लें। जिहाज हवाई अड्डा म उतर गे। हमर मन म फेर चिन्ता होइस के हमर ल बइठार के उहां के लाऊंज म लाइस। हमन एक झन ल फेर पूछेन, हमर बैग कहां मिलही? वो बताइस वो जो तीन नंबर लिखा है वहां खड़े हो जाइए। वो करा गेन त का देखथन एक ठी बहुत बड़े पट्टा तरी डाहर ले निकल के गोल-गोल घूमत अपने-अपन आगू डाहर सरकत राहय। मैं मन म सोचेंव, ये काय जिनिस ए भई, एकर नांव पता करना चाही। एक झिन करमचारी ल चेंध-चेंध के पूछें व वहू ह लट्टे-पट्टे बताइस, बेल्ट है बेल्ट। मैं समझ गेंव ये लगेज बेल्ट आय, हमर बैग ह इही बेल्ट म रखाय-रखाय आही। थोरिक देर बाद देखेन वो बेल्ट म तरी डाहर से एकक ठी बैग मन रखाय-रखाय आगू बढ़त राहय। हमरो बैग ह तरी डाहन ले निकल के हमर तीर म आइस। हमन अपन बैग ल उठाएन अउ धीरे-धीरे लाऊंज ले बाहिर आ गेन। अइसन ढंग ले हमर पहिली हवाई यात्रा पूरा होइस। ये लेख के पढ़इया मन ल मोर शुभकामनाएं हे के उहू मन ल हवाई जिहाज म यात्रा करें के मौका भगवान देवय अउ उहू मन मोला शुभकामनाएं देवंय के मोर ये पहिली हवाई यात्रा ह आखरी यात्रा झन होय। मोला घेरी-बेरी हवाई यात्रा के मौका मिलत राहय जेखर से अवइया दिन म मैं बिदेसी उड़ान के अनुभव घलो सुनो संकव।
दिनेस चौहान
सितला पारा, नवापारा-राजिम
जिला-रायपुर छ.ग.


text:
‘मोर बंटवारा के कमती जमीन हे। बंटवारा में मिले घर-दुवार ह टूटत-फुटत हे। बड़े भइया सदाराम जेठासी काबर देबो। दूनों बरोबर-बरोबर बांटबो। मोर बंटवारा नीरस हे। सदाराम के बंटवारा सरस हे। बंटवारा दुवारा होना चाही। सरपंच ह कहिस कस खेदूराम, तुंहर बंटवारा होय सात आठ बरस बीतगे। ये सब बात ल बंटवारा के दिन गोठियाना रिहिस। अब पछताय का होत हे जब चिड़िया चुगगे खेत।’ तइहा के गोठ ल बइहा लेग गे।’
बंटवारा सुनके सब के जी हर कांपे बर धर ले थे। बंटवारा दु:खद पल आय। बंटवारा मं, एक कोख म जनम धरे भाई ह बांटे भाई परोसी हो जाथे। एक-दूसर घर के हंडिया के बासी ल हेर के खाय नई सकय। बंटवारा म खेत-खार, घर-दुवार के टुकड़ा-टुकड़ा हो जाथे। अरदा-परदा मरई के मारे, घर-दुवार के नाक-नक्शा बिगड़ जाथे। खेत खार, चुरकी-भुरकी बन जाथे। फेर भाई भंटवारा कहां लुकाही आज नहीं काली होबेच करही। येहा करूहा सच आय।
आज काल, बहू आइस के बेटा बंटवारा मांगे के शुरू कर देथे। वोमन संयुक्त परिवार म नई रहना चाहें। अलग, सुतंत्र घरघुंदिया बनाना चाहथे। फेर बबा, डोकरी दाई, कका-काकी, भइया-भउजी के लाड़-प्यार, आचार-विचार, मार्गदर्शन, आशिरबाद, ह कहां ले मिल पाहीं।
गनेशपुर गांव म एक बड़े किसान राहय। ओकर तिर तकरीबन चालीस एकड़ नंगर जोत्ता खेती राहय। महादेव मंडल काहत लागे। यथा नांव तथा गुन। वोहा व्यवहार म एकदम सिधवा। गांव के कोनो मनखे मंडल कका घर कुछु जिनिस मुंहू फुटकार के मांगे ते खाली हाथ कभू नई आवे। मंडलिन काकी ह घला अब्बड देवतारिन राहय। ऊंकर घर नौकर-चाकर, धन दोगानी के कोई कमी नई राहय हां काहत हूं होवे। कमी राहय ते बस एक संतान के। दू देवी-देवता अपन दुवारी म बइठ के सोंचय-गुनयं संतान प्राप्ति के इच्छा दूनो ल अब्बड़ सतावे। दूनो के माथा म चिंता के लकीर खिंचा जावे। दूनों परानी अपन मन म पक्का निश्चय कर लिन अब हम दूनो छोटे भांचा ल अपन घर राख के पालन-पोषन करबो। ओकर बर-बिहाव करबो अउ घर बसा देबो।
कुछ समे बीते के बाद-वोमन ल भांचा के जस मिलिस। एक नहीं दू पुत्र के प्राप्ति होइस। बड़े बेटा के नांव सदाराम अउ छोटका के नांव खेदूराम। मंडल-मंडलिन के जीतेजी दोनों भाई अलग-बिलग होगे। कोई किसिम के लड़ई-झगरा, वाद-विवाद नई होइन। आपसी समझौता देखे के काबिल रिहिसे। ऊंकर बंटवारा ल परोसी गम नइ पाइन। सुख-दु:ख में एक-दूसर घर आना-जाना, खाना-पीना, नेवता-हिकारी, अच्छा चलत रिहिसे। बंधुत्व के भावना देखते बनत रिहिसे। मंडल-मंडलिन बीतगें।
लगभग सात-आठ बरस बीते के बाद छोटका खेदूराम के मन म लालच समागे। खेदूराम ह एक दिन गांव भर ल बइठका सकेल डरीस। चम-चम ले बइठका सकलागे। गांव के सरपंच ह खेदू ल बइठका के कारन पूछिस। खेदू ह दबे स्वर बोलिस- मोर बंटवारा के कमती जमीन हे। बंटवारा में मिले घर-दुवार ह टूटत-फूटत हे। बड़े भइया सदाराम जेठासी काबर देबो। दूनो बरोबर-बरोबर बांटबो। मोर बंटवारा नीरस हे। सदाराम के बंटवारा सरस हे। बंटवारा दुवारा होना चाही। सरपंच ह कहिस, कस खेदूराम, तुंहर बंटवारा होय सात आठ बरस बीतगे। ये सब बात ल बंटवारा के दिन गोठियाना रिहिस। अब पछताय का होत हे जब चिड़िया चुगगे खेत।’ तइहा के गोठ ल बइहा लेग गे। तें अतेक साल ले कान मं तेल डार के सुते रेहेस। तें आज जागत हस। खेदूराम ह किहिस- जभे जागे तभे सबेरा सरपंच जी। खेदूराम के गोठ ल सुनके सब ठहाका मार के हांसे बर धर लिन। पूरा सकलाय समाज सरपंच के दूध के दूध, पानी के पानी नियाव ल सुनके सब हामी भर दिन। गांव के कुछ सियान मन किहिन- देख खेदूराम, ये जेठासी देना हमर सभ्य समाज के बड़-बढ़िया दस्तूर आवय। सदाराम ह तो जेठासी थोरे मांगे हे। वोला तो हमन सबे मिलके देय हावन। येमा समाराम के थोरको दोस नइए। तेंहा सोंच विचार के गोठियाय कर। गांव के एक झन जवनहा मनखे ह चुटकी बजावत किहिस- खेदूराम तेंहा थूंके ल चाटत हावस। कोनों दू-चार काठा के ऊंच-नींच होइचगे होही ते वोला आपस में पी जाव, सवांस लव। झगरा-लड़ई, मन-मुटाव मं मजा नई आवे गा खेदूराम। खेदूराम अपन जिद में अड़ेच राहय। सदाराम किहिस- तूंहर पंचाइत के फैसला मोला सोला आना मंजूर हे। पंच मन ल परमेश्वर कहिथे। फेर एक बात जरूर बतावत हंव- जब हमर सियनहा ह जीयत रिहिस तब ये खेदूराम के अड़ियल रवइया ल देखके मोला घेरी-बेरी काहय। ये खेदूराम ल बंटवारा दे के अलग-बिलग कर दव येहा ये परिवार ल खेदेच के लाइक होगे हावे। फेर मेंहा ददा ल समझावंव – कइसे करबे ग सबो अंगरी बरोबर नई होवय। येकर का दु:ख ल गोठियावंव- ये हा मोर बड़का बेटा के बिहाव करेंव तब ओकर बरात नइ गीस। छट्ठी के नेवता म घलव नइ आईस। उल्टा अपन लइका मन ल मोर विरोध करे बर भड़काथे। सोसाइटी में खातु-कचरा, करजा लेवत रहेंव तहूं ल अडंग़ा डार के बंद करवा दिस। मेंहा येकर अब्बड़ दु:ख भोगत हंव। सरपंच साहेब, कतेक ल गोठियावंव। भाई बरोबर हितवा नहीं अऊ भाई बरोबर बैरी कहिथें। सब मनखे खुसुर-फुसुर गोठियाये बर धर लिन- ये खेदूराम ह लालची प्रवृत्ति के हे। येकर बात पतियाय के लाइक नइए अऊ येकर व्यवहार घला ठीक नइए। खेदूराम अपन बात मं अड़ेच हे। पंचाइत के बात नइ मानत हे। चलव सब अपन-अपन घर कहिके बइठका ले उठगे। सब आदमी भिरभिरागे। सब अपन-अपन घर चल दिन। फागुन महीना में खेदूराम के बड़े लड़की के बिहाव माढ़गे। खेदूराम के साढ़ू भाई मिलन ह एक दिन किहिस- तेंहा अपन लड़की के बिहाव में दुनिया-दुनिया के सगा मन ल खोज-खोज के नेवतत हावस, फेर अपन सग भाई ल नेवता नइ डारे हावस। तोला दुनिया म कोन अच्छा कही। ये दुनिया तोर करतूत ल देख के हांसही। मोर मानबे ते चल मोर संग सदाराम भाई ल नेवता देके आबो। येमा का लाज-शरम के बात हे जी। साढ़ू भाई के बात ल सुनके खेदूराम निरूत्तर होगे। फेर अनमनहा कस किहिस- का होही भई। मेंहा तोर संग मं चल देहूं। दूनों झन सदाराम घर गइन।
चौरा में ढेरा आटत सदाराम बइठे राहय। वोमन ल देख के घर भीतरी बइठारे बर लेगे। मिलन ह किहिस- भइया सदाराम, खेदूराम घर लकड़ी के शादी माढ़गे हावे, तोला नेवता देय बर आय हावन। सदाराम किहिस- भाई के मुंहू मं लाड़ू गोंजाय हे का जेमा कुछु नई बोलत हे। ये उही खेदूराम आय जेन हा इकर घर नेवता देय बर गे रेहेंव तब बइठ तक नइ किहिस। अब जाना, ले आने समधी संग समधी भेंट होय बर किराया के टट्टू। जेहा हला-हला के समधी भेंट होही। हमर असन के का जरूरत परगे। अब पीछू के आंखी आगू डाहर आवत हे। ऊंट ह जब तक पहाड़ नइ चढ़य तब तक भरभस नई टूटे कहिथे। ये लड़की के शादी ह तोला नवा दिसा दिस हे। में हा बिहाव के निमंत्रण स्वीकार करहूं फेर एक शर्त में। बिहाव के पहिली हमर परचा फूटना चाही। भाई-भाई के खाता अलग होय बिना में काकरो शादी म शामिल नइ हो सकंव। ये मोर दृढ़ विचार हे।
आखिर में खेदूराम ल झुकना परगे, बड़े भाई सदाराम के डंडासरन पांव परके किहिस- मोर ले बहुत बड़े गलती होगे रिहिसे। मोला अब्बड़ पछतावा होवत हे। परचा फोराय म मोरो रजामंदी हे। फेर मोर अंगना में आके ये शादी के भार ल उठा लेबे। सदाराम ल खेदूराम के अनुनय-बिनय ल सुनके भाई बर दया आगे। पीछू के बात ल भुला के बिहाव के नेता ल मान लिस।
मकसूदन राम साहू ‘बरीवाला’
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
मनखे मनखे ल मठात तो हेअन कइसे मनखे बतात तो हे।मोर हाथ म टंगली नइते ह,कोनो जंगल फटफटात तो हे।मोर पियास के सुन के सोर,कोनो तरिया के पानी अंटात तो हे।सेयर घोटाला मेच फिक्सिंग चारा घोटाला चल,कुदु कर के देख के नांउ करा त तो हे।इहां इमानदार के कमी नइये,बैंक के किस्त ला पटात तो हे।ये मचहा वाला ले तो कोंडा ह बने हे,चल दुदुकाही गोठियात तो हे।रन रन रन वाली मिलही करेंठकागज म कुआं खनात तो हे। नारायण बरेठगोपिया पारा, अकलतरा, जिला – बिलासपुर, छ.ग.
Continue reading…
‘छत्तीसगढ़ी के विकासयात्रा ल जाने के जरूरत हे तभे छत्तीसगढ़ी के लेखन ह समझ में आही। छत्तीसगढ़ी ल बोली के मापदण्ड के ऊपर उठाके भासा के मापदण्ड म लिखे जाना चाही। लोकभासा मन ले परिष्कृत ‘हिन्दी’ ल नागरी लिपि के वर्ण माला के सबो अक्षर संग सजा के शुध्द बनाए गीस, वइसने छत्तीसगढ़ी ल घलोक ‘नागरी’ वर्णमाला के सबो अक्षर संग शुध्द बनाए जाना चाही।’ अइसे कहे जाथे के कोनो भी भाखा ल जब प्रकाशन के मंच मिलथे, त वोमा अउ वोकर लेखन म धीरे-धीरे निखार आए लगथे। छत्तीसगढ़ी भाखा संग ये कहावत ह रिगबिग ले देखब म आवथे। बोलइया […]
Continue reading…
बरदान दे हे गउरी के लाला गजानंद, हमला तंय बरदान दे. बिगडे तोर लईका मन ला, सोझ रावन मा लान दे. दारू सीजर रोज पियत हे, पान मसाला खावत हे, घर मा आके दाई ददा के, बारा रोज बजावत हे. पढई लिखई म चंट होवय, अइसन उनला गियान दे, बिगडे तोर लईका मन ला सोझ रावन मा लान दे. फकत पिक्चर के गोठ ला, स्कूल मा गोठियाथे, लहु पसीना के कमई ला, होटल मा उकारथे. सियान के कहना माने, येला थोरिक धियान दे, बिगडे तोर लईका मन ला सोझ रावन मा लान दे. टूरी मन के डुठरी अउ, टूरा मन […]
Continue reading…
बेटी के ददा निरीह लाचार दहेज के बजार म दमांद के खरीदार. इंसाफ वो ह पूछिस, इंसाफ कहां मिलही मैं थाना के रद्दा देखा देंव. आबादी आबादी दिन दुगना रात चौगुना बढे जइसन साहूकार के सूद चढे. समाचार अउ बिचार समाचार – एक झन मनखे भूख म गरगे बिचार – जरूर आम आदमी होही जउन मंहगाई ले डरगे. दवा चमचा – ‘महंगाई ले मनखे मन के नींद हवा हे’ मंत्री – ‘इही, तो मनखे ल जागरूक रखे के सरकारी दवा हे.’ काशीपुरी कुन्दन अध्यक्ष व्यग्यंम अकादमी राजिम, छ.ग.
Continue reading…
मयारू संगी, हमर गुरतुर गोठ ह आज गांधी बबा अउ सास्त्री जी के जयंती के दिन अपन एक बरछ पूरा कर लीस. ये एक बरिस म हम अपन गुरतुर गोठ ला अपन मन म संजोये सपना असन तो पूरा नई कर पायेन. फेर संगी मन के सहजोग ले सरलग आघू बढत रहेन. आप मन हमर संग, हमर भाखा के संग इही बहाना जुडे रेहेव, हमर उत्साह ला बढावत रेहेव. येखर बर हम आप मन के हिरदे ले आभारी हांवन. हमर ये प्रयास आप सब के सहयोग ले ही सफल हो पाही काबर कि विकास चाहे आदमी के होवय या समाज […]
Continue reading…
कोनो भी प्रदेश के लोक नाट्य म हमर बीच के बोली अउ अपन बीच के कलाकार संग सिंगार के सहजता अउ सामाजिक संदेस होथे, जेखर भीतरी गीत-संगीत, नाच अउ अभिनय होथे। लोक नाट्य बर कोनो पोथी पतरा, किताब सिताब के नित-नियम के बंधेज नई रहय काबर कि लोकनाट्य ह हमर पुरखा मन मेर ले पीढ़ी उप्पर पीढ़ी होवत आघू बढ़थे। लोक नाट्य ह हमर जम्मो समाज के उमंग उछाह के संघरा रूप होथे। लोकनाट्य अपन-अपन जघा म अलग-अलग होथे अलग-अलग प्रदेस म अलग अलग नाम के लोकनाट्य प्रचलित हावय। बिहार म येला छउ अउ बिदेसिया के नाव ले जाने जाथे […]
Continue reading…
ददा ला कहिबे, त दाई ला कहिथे दाई ला कहिबे, त कका ला कहिथे कका ला कहिबे, त काकी ला कहिथे अब नई होवत हे निस्तार। बिखरत हे मोर परिवार।। गांव के जम्मां चऊंक चऊंक मा चारी चुगली गोठियावत हे देख ले दाई, देख ले ददा कहिके जम्मों करा बतावत हे सब्बों देखत हे संसार। बिखरत हे मोर परिवार।। एकठन चुल्हा रिहिस, एक ढन हड़िया साग ऐके मा चुरत रहय नई रिहिस काखरो संग झगड़ा ये झगड़ा मा कोन बयरी के नजर लगिस भरमार। बिखरत हे मोर परिवार।। भोलाराम साहू
Continue reading…


text:
आज के समे अइसन उपाय तो चिल्हर के रोना बर करे नी जा सकय। काबर के चिल्हर के रोना एक, दू अउ पांच रुपिया के जादा रथे अउ एकर नोट छपना बंद हो गे हे।
अरे बंद नी होय होही ते कमती जरूर हो गेहे। तेखरे सेती अब चिल्हर के रोना ल खतम नी करे जा सके। ये सबर दिन के रोना बन गे हे, अम्मर हो गे हे। सरकार चुमड़ी-चुमड़ी सिक्का बांटथे फेर कोजनी चारेच दिन म कहां उछिन हो जथे। चिल्हर के रोना फेर जस के तस। कतको दुकानदार मन कागज के पइसा चलाय ल घलो धर लेथे। अब तोला वो कागज के पइसा ल चलाना हे ते उही दुकान में फेर जा।
सब झन ल ए बात के सुरता होही, एक जमाना म गिराहिक ल भगवान बरोबर माने जाय। केहे जाय के गिराहिक अउ भगवान कब दरसन दे दिही तेला केहे नी जा सकय। फेर अब जमाना बदल गे हे। एकर पाछू कोनो बड़ भारी कारन नइ हे अउ जेन कारन हे तेन ल बड़ भारी कारन घलो केहे जा सकथे। वो कारन हे ”चिल्हर के रोना” । अब एला तुमन बड़ भारी कारन काहौ चाहे नानकुन, ये तुंहर उपर हे। बड़ अचरित बात लागथे जब दुकानदार गिराहिक ल चिल्हर नइ हे कहि के जुच्छा हाथ लहुटा देथे। ओतका बेर सिरतोन ओखर मजबूरी दिखथे। नहीं ते कोन दुकानदार होही जेन ल गिराहिक लहुटाना बने लागत होही? साल भर नइ जाय दू साल नइ जाय एकर रोना घेरी-बेरी उम्हियाते रथे।
अभी जादा दिन नइ बीते हे मय एक ठी बियंग लिखे रेहेंव विकलांग मुद्रा कथा। ओमा एक, दू अउ पांच रुपिया के विकलांगता के बरनन रिहिसे। ओमा चिरहा-फटहा, कपहा, मइलाहा अउ बिस्सौना नोट ले छुटकारा पाय बर कइ ठी उपाय बताय गे रिहिस। एक ठी उपाय रिहिस-नेता मन ल नोट के माला पहिरे के अब्बड़ सऊख रिथे तौ एको पईत इही चिरहा-फटहा, कापा लगे चटकाय- छबाय नोट के माला पहिराय जाय। नेतामन ल चिल्हर के रोना से पाला नइ पड़य काबर के ओला साग-सब्जी लेय बर न हटरी जाय ल पड़य न काहीं जिनिस लेय बर किराना दुकान। ओखर घर तो आले-आले माल अगोतर-अगोतर माड़े रिथे। सब परेशानी तो जनता ल भुगतना हे। जनता तो चिरहा-फटहा नोट के मारे खखुवा जाय राहय। ओमन ये उपाय ल सुनिन तौ नंगतेहे खुस होगे। ओमन सोचिस हमन चिरहा-फटहा नोट के सिकायत करत-करत थक गेन फेर ये नेतामन के कान म जुआं तको नी रेंगिस। अब इही चिरहा-फटहा, कपहा, मइलहा अउ बिस्सौना नोट ले कतका परसान हो गे हे। अउ देखते देखत चिरहा फटहा नोट के करही गंजा गे। एक ठी झूठ-मूठ के देखौटी कार्यक्रम राख के वित्तमंत्री ल माई पहुना बनाय गिस अउ उही ल वो बस्सौना नोट के माला पहिराय गिस। माला अतका होगे के ओमा मंत्री महोदय चपका गे। दूसर दिन अखबार में फोटू सहित समाचार छपगे के ”नोटों की माला की बदबू और उके भार से दबे मंत्री के प्राण-पंखेरू उड़े।”
आज के समे अइसन उपाय तो चिल्हर के रोना बर करे नी जा सकय। काबर के चिल्हर के रोना एक, दू अउ पांच रुपिया के जादा रथे अउ एकर नोट छपना बंद हो गे हे। अरे बंद नी होय होही ते कमती जरूर हो गेहे। तेखरे सेती अब चिल्हर के रोना ल खतम नी करे जा सके। ये सबर दिन के रोना बन गे हे, अम्मर हो गे हे। सरकार चुमड़ी-चुमड़ी सिक्का बांटथे फेर कोजनी चारेच दिन म कहां उछिन हो जथे। चिल्हर के रोना फेर जस के तस। कतको दुकानदार मन कागज के पइसा चलाय ल घलो धर लेथे। अब तोला वो कागज के पइसा ल चलाना हे ते उही दुकान में फेर जा।
तौ चिल्हर के रोना ल कतका बताबे संगी। जतके बताबे ततके कमती हे। कइ बेर तो सिरतोन के रोना रते फेर कइ पईत बैपारी मन के बदमासी जादा रथे। ओमन अपन जिनिस ल जादा बेचाय कहि के चिल्हर के नकली तंगई पयदा करथे। आजकल ये टिरिक ल साग-भाजी वाली मन घला सीख गे हवै। तोर करा एक, दू अउ पांच रुपिया के नोट नइ हे तौ तोला साग-भाजी खवई ल भुलाय ल पर जाही तइसे लागथे। नहीं ते पचीस के जघा पचास के लेय ल परही अउ एके ठी सब्जी ल दु-दी, तिन-तिन दिन असकटात ले खाय ल परही। कतको बेर ओमन आलतू-फालतू चीज ल घलो जंजेर देथे। अब घाटा सहे ले इही सही। चिल्हर के रोना के सेती उधारी नइ लेवइया ल घलो उधारी लेय ल पर जाथे। अतका बेर सब्जी वाली मन के दया-मया अउ बिसवास भाव देखे लईक रथे-”ले जाना, तें भागाथस न में भागत हौं। ले, काली देबे।” फेर दुकानदार मन ये मामला म सबसे चउतरा हें। तोला सामान लेना हे ते चिल्हर धर के तंय जा नहीं तो दुकानदार तोला चुचरा के छोड़ही। एक से लेके दस रुपिया तक पिपरमेंट चुचर नहीं ते दुकान ले जुच्छा लहुट आ। अरे चिल्हर के रोना अइसे रोना आय के एमा सरकार के बुध्दि घला काम नइ करय। हमर सरकार कभू कोनो सिक्का के चलन बंद करे कि घोसना नइ करे हे फेर एक, दू, तीन, पांच, दस, बीस, चार आना अउ आठ आना के सिक्का ल आज के पीढ़ी के लइका मन जाने तको नहीं। हमर छत्तीसगढ़ म एकर चलन बजार ले बाहिर हो गे हे। तभो ले एक ठी अखबार ह अपन किस्मत ल अढ़ाई रुपया काबर रखे हे इहू सोचे के बात हे। कम से कम दू ठी अखबार बिसाबे तभे हिसाब बने बइठही नहीं ते बकवाय हे। आठ आना के घाटा ल तय साह नहीं ते मय वाला किस्सा दिखथे। 31 दिन अउ 29 दिन के महिना में वो अखबार के हिसाब कइसे होवत होही तेन ल भगवाने जाने। चिल्हर के मुद्दा म सरकार ल घेरे के जरूरत हे। जब वो छोटे सिक्का के ढलाई बंद कर दे हे तौ विधिवत ओखर चलन बंद करे के घोसना काबर नी करय। लागथे वो अखबार वाला जान-सुन के ओखर किस्मत ल दू रुपिया आठ आना रखे हे के आठ आना बर लड़ई-झगरा होही तेकर जुम्मेदार सरकार राहय, ”लागे-फूटे खून के धार, हम नइ जानन जुम्मेदार।”
मोटर-गाड़ी म चिल्हर के किस्सा ल झन पूछ। एक ठी गांव ले दूसर गांव जाय बर मिनी बस चलथे। तोर करा चिल्हर हे ते मोलभाव करके कमती किराया म घलो तोर काम चल जाही नही ते नोट देस तौ एक से लेके पांच रुपिया तक के बचत पइसा के वापिस मिले कोनों गैरेंटी नी राहय। अउ चिल्हर के नांव ले के दू-चार रुपिया उपरहा काट लिही तेखरो ठिकाना नइ राहय। सिटी बस म घलो अइसनेहे किस्सा देखे ल मिलथे। अइसन मौका में सवारी अउ मोटरवाला दूनो के ईमान के परीक्छा होथे। फेर ये परीक्छा म कोनो पास नइ होय। जेन ल मौका मिलिथे तेने चिल्हर ल चपक देथे।
चिल्हर के रोना चोरहा, दू नंबर के धंधा करइया अउ जमाखोरी के नीयत के सेती घला बंद होना मुसकिल दिखथे। तचोरहा अउ दू नंबर के धंधा करइया मन ये सिक्का मन ल सकेल के ओला गलाके दूसर जिनिस बनाय के उदिम करथें अउ जमाखोर मन सिक्का ल घर ले बाहिर नइ निकालना चाहय। कई झिन मन मंगइया मन ल देय के काम आही कहि के घला चिल्हर ल जमा करके राखथे, काबर के आजकल के मंगइया मन चंऊर-दार, चीज-बस ल धरन नहीं कहिथे उनला पइसा चाही अउ हमर धरम परानी जनता ह भीख देवई ल पुन्न के काम मानथें। तौ चिल्हर के एक ठी रोना इहू आय। चिल्हर के रोना ले बांचना हे ते सबला सुधरे ल परही नहीं ते तुंहर रोना ले नदिया भले बोहा जाही फेर रोना खतम नइ होय। का कहना हे?
दिनेश चौहान
सीतला पारा, नवापारा-राजिम
जिला रायपुर (छ.ग.)
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
फिल्मी गोठ: फिलमी लेखक अउ पारिश्रमिक 8 नव
छत्तीसगढ़ के फिलीम उद्योग म पटकथा अउ पटकथा लेखक मन बर उदासीनता दिखाई देथे। मानदेय के कमी या फेर फोकट म पटकथा लेना लेखक मन ल निरास कर दे हावय। बने लेखक अउ बने पटकथा के कमी के कारन इही आय।
बने मानदेय के घोसना होय ले पटकथा पटा जही और छालीवुड म फिलीम के सुग्घर पंक्ति खड़ा हो जही।
जब फिलीम हा परदा म दिखथे, हीरो नाचथे, हिरवइन झूमथे, खलनायक हा मार खाथे, गीत हा हिरदे म छा जाथे बाजा हा बढ़िया-बढ़िया बाजथे त सिरतोन म मजा आ जाथे। फेर का हमन कभू वो लेखक मन के बारे म सोचे हन जउन मन बइठके अपन कल्पना के घोड़ा ला दउड़ाके एक-एक ठन घटना एक-एक सीन उतार-चढ़ाव मनोरंजन हास्य सबो ला रचथे जिंखर लक एक प्लाटिंग ले फिलीम के निरमान होथे। एक क्रम होथे फिलीम के सूटिंग शुरू होये के पहिली जइसे पहिली कथा आकार लेथे तहान पटकथा हा विस्तार लेथे तेखर बाद संवाद के बौछार होथे। का आघू कैमरा परही का पाछू कैमरा परही कब मुड़ म कैमरा आही अउ कब-कब कइसन-कइसन चित्रन हा फरिहाही ये सबो बुता हा एक लेखक के होथे जिंखर योजना अऊ लिखावट ही फिलीम के जान होथे। तेखर बाद बाकी के नम्बर आथे। एक योग्य फिलीमकार हा अपन कृति खातिर बिलकुल भी ‘रिस्क’ नइ लेवय अऊ वो मन सबले पहिली टाइट स्क्रिप्ट कहे जाथे। फिल्मी भासा म तेखर अपन पहिली गंभीरता ले धियान देथे। सबो बात बने हे फेर एक बात अभी भी तने के तने हे कि का आज छत्तीसगढ़ी फिलीम म पटकथा अउ पटकथा लेखक बर फिलीमकार मन गंभीर हें ये मोला थोरिक भुसभुसहा लागथे। काबर कि अब तक मोर करा ले कई झन निर्माता निर्देशक मन पारिश्रमिक के नाव ले भागगे हे। अइसन म एक लेखक के गुजारा कइसे चलही सोचे के बात हे। जादातर बालीवुड के छत्तीसगढीक़रण म बनत फिलीम हा लेखक कम अनुवादक जादा पैदा करत हें अउ सबले दु:ख के बात ये हरय कि कोनों ला उचित अउ उपयोगी मानदेय नई मिलत हे। आज जरूरत हे कि लेखक गीतकार अनुवादक मन ला एक बढ़िया पारिश्रमिक मिलय तबहे छत्तीसगढ़ी फिलीम म लेखक मन उहु मा स्तरीय अऊ मौलिक कवि गीतकार मन श्रेष्ठ कृति के रचना खातिर अघवाही अऊ छत्तीसगढ़ी फिलीम हा उही दिन राष्ट्रीय पुरस्कार पाही। निर्माता निर्देशक कलाकार मन के कथनी के हमरो फिलीम हा ऑस्कर जइसन पुरस्कार बर नामांकित होवय। ये जरूर सच होही।
चम्पेश्वर गोस्वामी
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in फिलमी गोठ
and tagged Champeshwar Goswami
. Bookmark the permalink
.


text:
- Views 0
- Likes 0
उदेराम ह गांव ले सहर तक करजा म बिल्लाय राहे। दुरूग म पांच कण्डिल करा एक झन सेठ ह कथे- कस उदेराम तोर मुड़ म अतेक-अतेक करजा हे अउ तैंहा जीयत कइसे होबे। उदेराम कथे- अरे भई तैं रूपियच तो लेबे ना जान थोर लेबे। वाह रे हिम्मत कतको बरोड़ा अइस फेर उदेराम ला कोनो नइ हला पइस। करजा म लदाय राहे।’दु
दुरूग ले भण्डार मुड़ा म गांव बेलौदी। जेकर सोर दुरिहा-दुरिया ले बगरे हे। केंवट, कुर्मी, तेली, गोड़, अउ गहिरा के बस्ती आजो घलो जुरमिल के रहिथे।
डोकरी दाई ह खटिया म परीस ते उठबे नइ करीस। कतनो घांव तो गंगाजल पिया डरे रीहिन फेर तलमलाय ल धर लेवय।
दुरगा ल डोकरी दाई गजब मया करे। डोकरी दाई के तलमलई ल देख के दुरगा पूछ परीस- ‘फेर कइसे आगेस दाई?’ अतका ल सुन के डोकरी दाई कथे- ‘तोर बबा ह खोर्रा गोड़ झन आ कहिके मना कर दिस बेटा। कहां हे अकतरिया ह, लान तो पहिर के जाहूं।’ नाव सोहागा ओइसने गुन सोहागा। अपन दाई-ददा के एके झन बेटी। एती पचकौड़ बबा घलो अपन दाई ददा के एके झन दुलरुवा बेटा। फेर मालिक के मरजी ल का कहिबे। एक ले एक्कइस होइस। इंकर परिवार ह आज सब झन बने खावत कमावत हे।
दू घुंट पानी पियाय के बाद डोकरी दाई ल दुरगा किहिस- ले ना दाई कुछु गोठिया डर। डोकरी दाई तोतरावत किहिस- मैं काला गोठियावं बेटा। गोठियावय त आधा समझ आवय त आधा समझ म नी आवय। तभो ले अलवा जलवा गोठियावत दुरगा ल किहिस। तिंही तो ए घर के सुरूज अस रे बेटा। तीन बहिनी के बाद अवतरे रेहे तेकरे सेती तोला तीतरा कहिथन। जब ले तें हमर घर म अवतरे बेटा तब ले ए घर के बढ़ती होइस। जइसे-जइसे तैं बाढ़े वोइसने-वोइसने ए घर के चीज-बस, मान-सनमान घलो बाढ़िस।
सोहागा दाई दुरगा ल कहिथे- तोला मैं एक ठन बात बतावं रे। दुरगा किहिस- बताना दाई बता ना। देख खइरखा डाड़ म देखत हस। दमदम ले पीपर पेड़ ठाड़े हे। जब मैं गवना आयेंव ना त वोहा मोरे बरोबर रीहिसे। जइसे-जइसे पीपर फरीस फूलीस ओइसने महूं ह फरेंव-फूलेंव। पीपर के घलो डारा साखा बाढ़िस अऊ मोरा डारा साखा बाढ़िस। देख आज वोहा दम-दम ले खड़े हे अऊ मेंहा जाथवं बेटा जाथंव। कहां हे मोर घुरवा बेटा उदेराम ह। उदेराम ह तीरे म बइठे रीहिसे वहू ह अपन दाई के भाखा ल सुनते भार काये दाई, काये काहत ओधिस। आंखी म आंसू बोहाय राहय। फफक-फफक के रोवत रीहिसे उदेराम ह एक सोच के दाई ह चल दिही ताहन मोला खाय बर कोन पूछही कहिके। काबर के पचकौड़ बबा के तो बीस बछर पहिलीच इंतकाल होगे रीहिस। बबा ह चांवरा म रोज संझा के संझा रमायेन पढ़े। सुने बर पारा के सियान मन रोज सेकलावय। पचकौड़ बबा के धरम-करम के फल ह ओकर लोग लइका मन ल मिलीस।
सोहागा दाई अपन बड़े बेटा उदेराम के मुड़ी म हाथ ल राख के कथे- तैं तो मोर घुरवा बेटा अस रे। तैं सहि लेबे अपन भाई मन के बेवहार ल। जइसे अब तक ले सहत रेहे। उदेराम के आंखी ह आंसू के धार धर दिस। उदेराम के आंसू ल तीर म बइठे वोकर बहिन दमांद हलालखोर ह अपन गमछा म पोंछिस।
डोकरी दाई कथे-दुरगा। दुरगा सुन के काए दाई कथे। डोकरी दाई कथे- तोला तोर ददा के एक ठन चाल ल बतावं रे। दाई के गोठ ल सुनके सब सन्न रहिगे। सब झन धियान लगा के सुने ल धर लीन।
डोकरी दाई कथे- तोर ददा ल सिवनाथ ओप्पार रिस्तेदार के घर पढ़े बर जांवरा सिरसा भेजे रेहेन। इसवर के किरपा ले कोनो किसम के कमी नइ रीहिस। बडे बेटा ए कहिके पढ़ाए के भारी बिचार रीहिसे। एहा पढ़ही ते घर ह आगू बढ़ही कहिके। मोर सोन के ढिड़हा ह दुख झन पावय कहिके अकता-अकता चांउर, दार, चना, मसूर अमरावन। अऊ उमन ल चेता के आवन की कुछु काहीं कम परही ते मांग लुहू फेर मोर राजा बेटा ल कोनो किसम के तकलीफ झन होवय। ए बात के धियान वहू मन रखे। बिहनिया ले अंगाकर रोटी ल फदफद ले घीं चुपर देवय। लइका ल कोनो किसम के कमी झन रहो कहिके आघू-आघू ले जोरा करे फेर तोर ददा के धियान पढ़ई-लिखई म लगे त तो। वोहा तो रही-रही के भाग के आ जाय।
ले दे के तीसरी कलास म चढे रीहिसे फेर भाग के आगे। इहां आ के मछरी-कोतरी मरई अऊ फकत डंडा गिल्ली खेलई ओकर बूता राहे। ओकर हरकत ल देख के तोर बबा सन पहुंचाय ल गेन। आखिर टूरा ह भाग के आथे काबर कहिके? उहां जाके बबा पूछ परीस- कस रे उदेराम इमन तोला बने खाए-पीए ल देथे की नहीं। उदेराम ह सोज्झे लबारी मार दिस। नइ दे ददा नइ दे खाय बर। अपन मन भात खाथे त मोला बासी देथे बासी। अपन मन दार सन खाथे त मोला सुक्खा लड़ेर कहिथे। अब तुहीं मन बताव मैं कइसे करौं। अतका ल सुनते भार मैं कछोरा भीर के लड़े बर भीड़ गेंव। अई… तुंहरे खाय बोजे बर अतेक-अतेक चीज बस ल तुंहर घर म ला के भरथन। तभे तो काहंव कइसे दिनाेंदिन लइका दुबरावत हे कहिके। मैं तो कोनो ह गिनाही खवाय होही का कहिके गुनत रेहेंव। फेर मोर बेटा के खून ल तो इमन ह चुहकत हे। चल बेटा अब ए घर म एको घड़ी नइ राखन। नइ पढ़बे ते का होही हमर घर खेत हे, खार हे, घर हे, दुवार हे। ताहन उदेराम ल धर के वापिस लहुट गेन। लहुटगेन काहते-काहत डोकरी दाई घलो अकतरिया पहिर के आंखी ल मुंद दिस। रोहा राही परगे। पढ़ई-लिखई ल छोड़ के जांवरा गांव ले वापिस बेलौदी लहुटे रिहिस ओ समे उदेराम ह चेतलगहा होगे रीहिसे। लबारी मारे रीहिसे तेहा गांठ कस ओकर मन म बंधा गे रीहिसे। आज उदेराम के उमर ह अस्सी ले उपर होगे हे। आधा सुतथे त आधा जागथे। आ जो टन्नक हे। अभी तक ले चस्मा नइ लगे हे। गजट ल अराम से पढ़ डरथे।
जड़काला म रोज के रोज परछी म पेरौसी ल कूड़ो के छेना दबा के ओकर ऊपर पेरा नहीं ते सण्डेवा काड़ी बार के भुर्री के जुगाड़ करथे। दुरगा सुत के उठीस त ओकर ददा उदेराम ह भुर्री तापत बइठे राहे। दुरगा घलो मुंह कान धो के भुर्री तापे बर ऊंखरू बइठ गे। मउका पा के उदेराम ह दुरगा ल पूछथे- कइसे रे काली स्कूल गे रे हे? दुरगा कथे हव ददा। सुनके उदेराम ह कथे- तैं लबारी काबर मारत हस रे। तोला तो मछरी मारे बर डबरा म भीडे रीहिसे काहत रीहिसे। देख बेटा महूं ह तोरे उमर म दाई-ददा करा लबारी मारे रेहेंव तिही पाय के मोला आधा बीच म पढ़ई छोड़ा के गांव लाय रीहिस ओकर परिनाम ए होइस के मैं तीसरी फेल हो गेंव। फेल होय के सेती अपन जीनगी ल नइ गढ़ पायेंव। बाद म मोला भारी पछतावा होइस बेटा। ताहन किरिया खायेंव के मैं ह अवइया पीढ़ी ल पढ़- लिखा के ऊंकर जीनगी ल गढ़हूं। बाबू मुन्सी बनाहूं।
उदेराम ह गांव के तीज-तिहार सामाजिक कार्यक्रम अऊ गांव हीत बर हितवा बनगे रीहिसे। गांव के बइठा म उदेराम के नियाव करई ह सब ल भागे। ठउंका इही समे पटइली चुनई होइस ओमा गांव भर के उदेराम डाहर हाथ उचा के पटइल बना दिस। गांव के सियानी के संगे संग पचकौड़ बबा के जीते जी घर के सियानी ह घलो आगे। धीरे-धीरे ओला राजनीति के भारी चस्का लग गे। उही दरी निर्दलीय उम्मीदवार के रूप म दुरूग विधानसभा क्षेत्र ले चुनाव लड़ डरीस। केंवट अऊ ढीमरा मन ऊपर भारी भरोसा करे रिहिसे फेर उही मन फांदा ले बुलकगे। जउन डोंगा म नहाकहूं सोचे रिहिस उही ह भुलका होगे। देखते-देखत दू एकड़ धनहा बेचागे।
चुनाव के करजा ल छूटे बर बबा ह कभू-कभू खिसिया के काहय- ए टूरा ह हम्मन ल सड़क म लाय बर किरिया खा हे तइसे लागत हे। उदेराम ह गांव ले सहर तक करजा म बिल्लाय राहे। दुरूग म पांच कण्डिल करा एक झन सेठ ह कथे- कस उदेराम तोर मुड़ म अतेक-अतेक करजा हे अऊ तैंहा जीयत कइसे होबे। उदेराम कथे- अरे भई तैं रूपियच तो लेबे ना जान थोर लेबे। वाह रे हिम्मत कतको बरोड़ा अइस फेर उदेराम ला कोनो नइ हला पइस। करजा म लदाय राहे।
(शेष अगले अंक में)
दुरगा परसाद पारकर
केंवट कुंदरा
प्लाट नं. 3 सड़क 11 आशीषनगर
भिलाई दुर्ग


text:
राष्ट्रीय स्वयं सेवक संघ के प्रमुख मोहन भागवत जी रायपुर के मेडिकल कालेज सभागार म आयोजित एक कार्यक्रम म ठउका केहे रिहिन हे-'इस देश की हर भाषा राष्ट्रभाषा हैं। इसलिए हमारी जवाबदारी है कि यहां की सभी भाषा और बोलियों को संरक्षित किया जाए।Ó
अइसने किसम के भावना ल लेके सन् 1956 म केंद्र सरकार ह राज्य पुनर्गठन आयोग के स्थापना करे रिहिसे, जेकर उद्देश्य रिहिसे के ये देश म जतका भी स्वतंत्र भाषा-संस्कृति हे वोकर मन के आधार म अलग-अलग राज्य के गठन करे जाय। ये आयोग के सामने म छत्तीसगढ़ राज के घलोक ये कहिके मांग रखे गइस के छत्तीसगढ़ी घलोक एक स्वतंत्र भाषा अउ संस्कृति आए, तेकर सेती ए छत्तीसगढ़ी भाषी क्षेत्र ल घलोक एक स्वतंत्र राज्य के चिन्हारी दिए जाए। फेर सन् 1956 म एला अलग राज के दरजा नइ देके मध्यप्रदेश संग संघार दिए गइस। एकरे संग छत्तीसगढ़ राज अउ छत्तीसगढ़ी भाखा ल संविधान के आठवीं अनुसूची म शामिल करे के मांग चालू होइस। जेन ह राजनीतिक आंदोलन के रूप म कम अउ साहित्यिक-सांस्कृतिक रूप म जादा चलिस।
1 नवंबर सन् 2000 के ये आंदोलन के सुखद परिणाम देखे ल मिलिस जब ये भुइयां ल भौगोलिक रूप ले अलग चिन्हारी मिलिस। फेर एकर भाखा ल तब घलोक संवैधानिक दरजा नइ दिए गइस। वो बखत केंद्र म अटल बिहारी वाजपेयी जी के मुखियाई म भारतीय जनता पार्टी के राजनीतिक संगवारी मन के सरकार रिहिसे। जबकि छत्तीसगढ़ म अजीत जोगी के अगुवाई म कांग्रेस के सरकार रिहिसे। एकरे सेती लोगन अइसन घलोक आरोप लगा देवयं के केंद्र अउ राज्य म अलग-अलग पार्टी के सरकार हवय तेकर सेती एला पूर्ण राज्य के बदला अधूरा राज्य अर्थात भाषा विहिन राज्य के दरजा दे दिए गे हवय।
इही बीच केंद्र म घलोक मनमोहन सिंह के अगुवाई म कांग्रेस के सरकार बनीस अउ तब फेर जेमन भाषा विहिन राज्य बनाये के गोठ करंय उहू मन कोंदा-लेडग़ा बरोबर मौनी बाबा होगें। तब भाजपा वाले मन केंद्र सरकार के खिलाफ आवाज उठाये लागिन।
ए केंद्र अउ राज्य म अलग-अलग पार्टी के सरकार बनई ह चलते रिहिस। केंद्र म कांग्रेस के सरकार बइठिस त प्रदेश म डॉ. रमन सिंह के अगुवाई म भाजपा के सरकार आगे। भारतीय जनता पार्टी तो भाषा, संस्कृति अउ अस्मिता के बुता म हमेशा लगे रहिथे, एकरे सेती इहां घलोक एकर फायदा होइस। 28 नवंबर सन् 2006 के छत्तीसगढ़ विधान सभा म सर्व समति ले प्रस्ताव पास करके छत्तीसगढ़ी ल ये प्रदेश के राजभाषा के रूप म स्वीकार कर लिए गइस। आगू चल के 14 अगस्त 2007 म छत्तीसगढ़ राजभाषा आयोग के स्थापना करके एकर कार्यालय के उद्घाटन घलोक कर दिए गइस। तब ले लेके आज तक छत्तीसगढ़ी राजभाषा आयोग ह अपन सख भर बुता करत हाबे। फेर एला केंद्र सरकार द्वारा मिलइया संवैधानिक दरजा नइ मिल पाय के सेती वतका बुता नइ करे पावत हे, जतका करे के उमीद जमो लोगन करत रहिथे।
गजब दिन के बाद अइसन सुखद संजोग बने हावय के केंद्र अउ राज्य दूनो म एके पार्टी के सरकार बने हावय। सबले बड़े बात ए हावय के भारतीय जनता पार्टी के सरकार बने हावय, जेन ह भाषा, संस्कृति अउ अस्मिता के महत्ता ल समझथे, अउ सिरिफ समझय भर नहीं भलुक एकर खातिर जी परान ले बुता घलोक करथे। अइसन म ये भरोसा होना स्वाभाविक हो जथे के ए बखत छत्तीसगढ़ी ल संवैधानिक दरजा जरूर मिलही। इहां के लोगन ल अपन महतारी भाखा म पढ़े-लिखे अउ जमो किसम के कारज करे के अधिकार जरूर मिलही, रोजी-रोजगार के रस्ता मिलही।
छत्तीसगढ़ के मुखिया डॉ. रमन सिंह के संगे-संग छत्तीसगढ़ ले केंद्र म मंत्री बने विष्णुदेव साय अउ इहां के जमो सांसद मन ले अरजी हवय के छत्तीसगढ़ी ल संवैधानिक दरजा दिए खातिर प्रयास प्रधानमंत्री नरेंद्र मादी जी संग मेल-भेट करके जतका जल्दी हो सकय, इहां के लोगन ल महतारी भाखा म आत्म समान के जमो कारज करे के अधिकार देवंय।
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com
देखें-- मासिक अंजोर में मेरा लेख----


text:
मया के डारौ
थरहा, होही मान
भरपूरहा ।
मया हावय
उपरछवा, मन
करिया तवा ।
उँच नीच के
डबरा सब पाटौ
मया ला बॉंटौ ।
कोलिहा तको
लहुट जाथे शेर
बेरा के फेर ।
कोलिहा हुऑं
कौंआ कॉंव, मनखे
ह, खॉंव-खॉंव ।
नरेन्द्र वर्मा
सुभाष वार्ड, भाटापारा
07726 – 222461
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
- Views 0
- Likes 0
बिलासा कला मंच कतीले सन् दू हजार एक म छपे, डॉ पालेश्वरशर्मा के लिखे छत्तीसगढ़ी शब्दकोश के भूमिका म छत्तीसगढ़ी के बैंसठ मानक शब्द मन के मायने अउ ओकरे सँग वर्ण /संज्ञा/वचन/सर्वनाम/विशेषण/क्रिया अउ कृदन्त ले संबंधित ब्याकरन के गजब अकन जानकारी, डॉ. रमेशचंद्र मेहरोत्रा जी ह अगुवा के लिख डारे हवैं।
डॉ. चित्तरंजनकर अउ डॉ. सुधीर शर्मा के सँधरा किताब “छत्तीसगढ़ी भाषा, स्वरूप और संभावनाएँ” जउन सन् दू हजार म छप चुके हे, ते मा घलो ये बिसय उपर बनेकन अँजोर डारे गे हवै।
हकीकत म मानकीकरन ह, छरियाए बोली मन मा समानता लाने के उदिम आय। मानकीकरन ह, पहिली लिखई म अ़ँवतरथे ओकर बाद बोलब मा। मानकीकरन के मतलब, भासा के कोनो एक मुँहरन ला स्वीकार करना तहवै, फेर दूसर मुहरनमन के अस्वीकार बिल्कुल नोहै। मानकीकरन मा सबो कती के सुग्घर-सुग्घर शब्द अउ बोले बताए के शैली ला मिंझार के, एकमई करके ओला सहज बनाना हवै। ओला फरियाना हवै। काबर के बोली ले भासा बनथे, भासा ले बोली नइ बनै। बोली मन नँदिया हे त भासा समुद्र हवै। साखी बर हिन्दीच्च् ला ले लौ। आज हम जतकापान सुग्घर हिन्दी लिखत-पढ़त-बोलत हन, ओतकापान सीखेबर, उहाँतक पहुँचेबर हमला दू सौ बछर के अगोरा करे बर परे हे।
मानकीकरण ला लेके घेरीबेरी एक सवाल उचाए जाथे के जिहाँ -कवर्धाई, काँकेरी, खैरागढ़ी,गोरो, डंगचघा, गौरिया, देवरिया, धमधी, नदगाँही, पारधी, बहेलिया, बिलासपुरी, लरिया, बैगानी, रतनपुरी, रायपुरी, सिकारी अउ सतनामी के संगेसंग कमारी खल्टाही, पनकी, मरारी, नागवंशी, पंडो, सदरी-कोरवा, सरगुजिया, ललंगा, बिंझवारी, कलंजिया, भूलिया, अड़कुरी, चंदारी, जोगी, धाकड़, नाहटी, बस्तरिहा, मिरगानी, मेहरी, गोंड़ी अउ हल्बी असन कतकोन, किसम-किसम के बोली बोले जाथे उहाँ भासा म एकरूपता कइसे आही ? अउ अतेक अकन बोली बोलइया प्रान्त मा छत्तीसगढ़ी के मानक रूप कइसे गढ़े जाही ?
कहे जाथे के “कोस-कोस म पानी बदलै, चार कोस म बानी ” ये कहावत सबो-जघा लागू होथे। जाहिर हवै के भारत भर म आने-आने बोली-भासा होए के बाद घलो, हिन्दी ला जइसे सबो कती के मन समझ जाथें तइसने छत्तीसगढ़ी ला घलो पूरा प्रदेशभर के रहइयामन समझथें। नंदिया ह जे मेरन समुद्र मा अमाथे ते मेरन पहुँच के वो ह थिरा नइ जावै बल्कि ओकर जोरहा प्रवाह ह समुंदर म गजब दुरिहा तक भितरी तक ओइल जाथे। वइसने बोली ह घलो अपन सरहद्दी म जाके थिरा नइ जावै, वोह दूसर बोली भीतर, गजब दुरिहा तक धँस के ओकर संग घुरमिल जाथे अउ वो सरहद्दी मेरन एक नवाच्च किसम के मिंझरा बोली के निर्मान होए लगथे। इही ह मानकीकरन के क्षेत्रीय प्रक्रिया हवै। मानकीकरन के अइसने क्षेत्रीय प्रक्रिया, जब प्रांतीय स्तर म होए लगही, तब्भे मानकीकरन के सुरूआत माने जाही।
इहाँ समझे के एक ठिन खासबात ये हर हवै के जब मानक भासा तैयार हो जाथे त वोह लिखे पढ़े के काम आथे। बोले बताए के माध्यम त बोलीच्च बने रहिथे। अउ ये मानकीकरन-घंटा दू घंटा, दू-चार दिन या साल दू साल के काम नोहै।
कथे निही? के “हथेरी म दही नइ जामै ।” तइसने कोनो भासा के मानकीकरन खातिर घलो गजब समे लागथे। भासा ह बनत-बनत बनथे। अभिन त हमरे कती के छत्तीसगढ़ी म एकरूपता नइये। भासा विज्ञानी मन गोहार पार-पार के काहात हें के “येदे अइसन लिखो भइया हो”, फेर लिखइयामन घेपैं तब? कोनो इन्कर ला इन्खर /उन्कर ला उन्खर, इँकर ला इँखर अउ उँकर ला उँखर लिखत हें त कोनों इही मेर, उही मेर ला /इही मेरन-उही मेरन लिखत हें। कोनो जावत हे ला सही कथे, त कोनो -जावत हवै ला, अउ कोनो जावत हावै ला।
कोनो “वइनस बात” ला “वइसनाहा बात” लिखत हे त कोनो “कहे जावत हे ” ला “केहे जात हे”लिखत हें आनी -बानी के हरहिंछा शब्द प्रयोग हमन अपन लिखई म करत हवन। एक छत्तीसगढ़ी पत्रिका त भासा के खन्तीच्च खन डारे हे। वोह आवत हवै-जावत हवै के बल्दा आवा थाबे/जावा थाबे/खावाथाबे अउ लीखाथाबे असन घोर अलकरहा शब्द प्रयोग करथे। लिखइया-पढ़इया भाई-बहिनीमन ले मैं ह गेलौली करके कहत हौं के एक पइत छत्तीसगढ़ी के ब्याकरन संग मानक छत्तीसगढ़ी के अध्ययन अउ अभ्यास कर लेवैं, तेकरबाद उन जउन लिखहीं, जइसन लिखहीं वो म एकरूपता के संभावना बाढ़ जाही। मैं फेर काहात हौं के अभिन त हमरे क्षेत्र के भासा म एकरूपता नइये त हम प्रदेस भर के भासा के मानक स्वरूप कइसे गढ़े सकब़ो?
सवाल येहू हवै के अभिन हमर मेर, छत्तीसगढ़ी के कतका अकन गद्य साहित्य मौजूद हे? अभिन त हमर गद्य साहित्य ह दूध पियत लइका हे। मड़िया के रेंगना चालूच्च करे हे। अपन गोड़भार खड़े घलो नइ हो पाए हे।
छत्तीसगढि़या हिन्दी साहित्यकार मन घलो दू-भाखा छत्तीसगढ़ी लिखब म थथमरा जावत हें। अच्छा-अच्छा मन के पछीना छूटत हे। छत्तीसगढ़ी भासा के नंदिया मा अभिन गजब पातर धार चलत हे। लिखे बर त जियान परते हे, फेर लिखी लेबे, त पढ़े नइ पावत हें।
काहात हें – “छत्तीसगढ़ी में फ्लो नइ आता है यार….” हमर भासा ह अभिन बिकास के रद्दा मा रेंगत हे। अउ अचरज ये बात के होथे के छत्तीसगढ़ी म एकरूपता लाएबर जऊन बिद्वानमन अउ संपादक मन मानक निर्धारित करत हें तउने मन लिखत खानी अपने सिरजाए मानक के पालन नइ करैं। ये कहब अउ पतियाए म हमला कोनो किसम के उजर नइ होना चाही, के हमर छत्तीसगढ़ी एक समरथ भासा होए के बाद घलो अभिन येमा अतका ताकत नोहै के हिन्दी के पँदौली बिना अपन सबो बिचार ला फरिया के गोठियाए जा सकै। इही परेसानी के कारन जे मन ला छत्तीसगढ़ी लिखे के बनेकन अभ्यास नइये, उन मन अपन छत्तीसगढ़ी गद्य मा अतका जादा हिन्दी शब्द मिंझार देथें के आरूग क्रियाच्चभर छत्तीसगढ़ी रहि जाथे। भासा के कते रूप ला, कते मुँहरन ला स्कूल-कालेज मा पढ़ाए जाना चाही, ये बिसय घलो ओतका सहज नोहै जतका दिखथे। अइसन बेरा हमला चाही के पहिली त हम अपने लिखई म एकरूपता लानन, कारन के एकरूपताबर अउ मानकीकरन खातिर पहिली साहित्य के सरलग सिरजन जरूरी आय।
मुकुन्द कौशल
एम. -५१६, कौशल विला, साहित्य पथ, पद्मनाभपुर, दुर्ग (छत्तीसगढ़)


text:
भासा के लड़ाई कहां तक
आज देस के एक राय अपन भासा ल सबके मुड़ ऊपर लादे बर खड़े होगे हावय। मुड़ म जादा वजन लादे मा दू बात हो सकथे। एक तो जादा वजन ल मनखेच्च गिर जही। दूसर, वो ह बोझा ल पटक दिही। ऊंहा अइसने होने वाला है। सब बोझा ल, बने अउ गिनहा रासनपानी, गोबर कचरा, फूलपान, कचरा-काड़ी ल एक जगह सकेले जाये अउ मौसम के मार एक साल ले खाय के बाद ओखर रूप ल देखे जाय त फेकइया मनखे घलो नई सोच सकय के ये ह काय बनगे हावय। ये ह सुग्घर सोनहा खाद बन जथे। ये खाद हमर खेत ले सोन बरसाथे। आज हमर छत्तीसगढ़ राज अइसने सोना खाद बनगे हावय जेन ह बड़े-बड़े वैज्ञानिक, सिक्छाविद्, डॉक्टर, इंजीनियर, शिक्षक, सिपाही अउ मजदूर पैदा करत हावय। जेखर खूसबू बिस्व म हावय। इहां के मजदूर के मांग कलकत्ता अऊ दिल्ली म बहुत हावय। इहां के इंजीनियर, डॉक्टर विदेश म बसे हावय। छत्तीसगढ़ आज नहीं सैकड़ों साल ले सबके बोझा ल अपन छाती म रखे हावय ओला जीवन देवत हावय। आज छत्तीसगढ़ी भासा घलो अपन भासा म सबके सब्द ल समेट लीस।
दक्छिन भारत म भासा के लड़ई चलिस, ओमन हिन्दी ल स्वीकार नई करत रहिन हे। दूरदर्सन म हिन्दी कार्यकरम अइस तब उहां ये कार्यकरम ल देखे बर सरकार मना करीस फेर घर म दूरदर्सन देखे बर तो कोनो बंद नई कर सकीन अउ रमायन धारावाहिक के माध्यम ले हिन्दी सब सीखगे। आज भारत के मध्य म एक राय अपन भासा के दबाव डाल के कोन मेर जाही? जाही का उही मेर पीसा जाही।
सरकार के समानांतर एक अउ सरकार बनाए के कोसिस जेन मनखे करत हावय तेखर उमर जादा नइए ‘जेन जादा उचकथे तेन गिरथे’ ‘जेन जादा फूलथे तेन ह फूटथे’ ‘पाप के उमर जादा नई होवय’ ये ह मनखे ऊपर मानसिक अत्याचार आय।
जब सब भासा सब राज, एक होवत हावय। एक जाति धर्म के बात खतम होवत हावय। हमर बेटी दूसर समाज दूसर धर्म के बहू बनत हावय। आज एक जाति अउ धर्म होगे हावय रोजगार। डॉक्टर, डॉक्टर, मजदूर-मजदूर, इंजीनियर-इंजीनियर के बिहाव होवत हावय। इही ह जात आय। आज दो भासा, दो धर्म मिलके चार भासा अउ चार धर्म बनत हावय। तव एक भासा अउ एक राज के बात करना अपन देस, समाज ल हजारों साल पीछू लेगना आय। दूरदर्सन म देखे एक घटना के मोला सुरता आत हावय, जगह के नाव सुरता नइए फेर उत्तर भारत के बात आय। सेना वाले मन एक अइसना पवित्र स्थान बनाए हावय जिहां गुरुद्वारा मस्जिद, चर्च अऊ मंदिर क्रम से हावय। सब पूरा परिवार सुबह शाम सब इही क्रम म जाथें। गुरुद्वारा म 10 मिनट बइठ के गुरुबानी सुन के परसाद ले के पुरुष मन मस्जिद जाथे, ऊहां 5 मिनट नमाज पढ़थे। ओखर बाद पूरा परिवार चर्च जाके सिर झुकाथे, ओखर बाद सब मंदिर जाथें। मंदिर म ओम जय जगदीश हरे आरती होथे अउ सब परसाद लेके बाहिर निकलथें। एक मुसलमान, एक सिक्ख अउ एक इसाई परसाद बांटे के काम करथे। राष्ट्रीय प्रसारण म ये घटना देखे के बाद (25 जनवरी) म अइसना राज पर घृणा ले भर उठिस जिहां एक मनखे सबके जीना दूभर कर दे। ऐखर बर पूरा राष्ट्र ल उठ खड़े होना चाही। पहिली हमन इंसान अन बाद म कुछु अउ। सिरिफ पहिरावा अउ संगीत ल नहीं विचार, भासा अउ परेम ल अपनाना वैश्विकरण आय।
सुधा वर्मा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in छत्तीसगढ़ी भाखा
and tagged Sudha Verma
. Bookmark the permalink
.


text:
- Views 290
- Likes
भुलवाराम दुर्ग के तीर रिंगनी गांव के अहीर रहिस। भुलवाराम लइकई ले अपन गांव म मालगुजार, गौंटिया मन के गरूवा चरइ अउ गोबर-कोठा के काम करय। जब लइका भुलवा गरूवा चराये बर निकलय त बंसरी संग करमा-ददरिया के गीत गावय अउ सिम-साम देखके बिधुन होके नाचय। भुलवा के नचई अउ गवइ ला देख के नामी पंडवानी गायक पूनाराम निषाद के पिताजी लक्ष्मण निषाद अउ नामी गम्मतिहा ठाकुरराम के पिताजी गोविन्दराम मन ओला खड़े साज नाचा म परी बना के नचवाये लागिन। ओ समय भुलवा के उमर आठ साल के रहिस। बालकपन ले नचकरहीन के रूप म नाचत भुलवाराम बाढ़े उपर ले बड़े परी बन के गम्मत म महिला के पाठ तको करे लागिस। भुलवाराम अपन गांव के मंच ले निकल के पहिली पइत मोंहदी गांव के मड़ई म होये नाचा म परी बन के नाचिस त ओला अड़बड़ प्रसंसा मिलिस। एखर पाछू जभे कोनो गांव म नाचा होवय, भुलवाराम ल परी बने बर बलाये जाए लगिस। अउ भुलवा नाचा म रम गे। वो समय भुलवा के खेले गम्मत मन म साधु, कोंहड़ा चोर अउ तीजा पोरा नकल ला अड़बड़ पसंद करे जाए। भुलवाराम अपन गांव रिंगनी के नाचा पार्टी के माई नचकहरिन रहिस। भुलवाराम नाचा म पांव म घुघरू बांध के, मूड़ म लोटा बोहे, ददरिया ला जब उंचहा गला ले गावय अउ कनिहा मटका के नाचय त देखइया-सुनइया मन के चिहुर र जाए, सीटी उप्पर सीटी परय अउ ताली के लाइ फूटे लागय।
वो समय दाउ मदराजी के रवेली नाच पार्टी अउ मदन निषाद मन के रिंगनी नाचा पार्टी के चारो मूड़ा सोर रहिस। इन दूनों नाचा पार्टी के कार्यक्रम अपन गांव म कराये खातिर नरियर घर-धर के मनखे खड़े रहय। सन् 1955 म दाउ रामचंद्र देशमुख ह पिनकापार गांव के मड़ई म ये दूनो नामी नाचा पार्टी ला एक म जोर दिस, तहां ले रवेली रिंगनी साज एक होगे। मदन, लालू, ठाकुरराम, बाबूदास, परदेसी, रामचरन, शिवदयाल अउ जगमोहन जइसे एक ले बढ़ के एक नाचा के कलाकार म जुरिया गे। दाउ मदराजी के नाचा पार्टी संग हबीब तनवीर के नया थियेटर म घलो काम करिस। नाचा म महिला के रूप म काम करइया भुलवा ह नया थियेटर के मिट्टी के गाड़ी नाटक म पहिली पइत पुरूस के पाठ म आघू आइस। येखरे संग चरनदास चोर म चोर, हिरमा की अमर कहानी म हिरमा के पाठ करिस। हबीब जी के जमादारिन, बहादुर कलारिन, लाला शोहरत राय, आगरा बाजार, मोर नाव दंमाद, देख रहे हैं नैन जइसे कई ठन नाटक म भुलवाराम के पाठ ला सुरता करे जाथे।
छत्तीसगढ़ी लोकनाट्य नाचा म भुलवाराम के नाव महिला परी के रूप म काम करइया लोककलाकार के रूप म प्रसिद्ध रहिस। हबीब जी के संग भुलवा ह अपन परी के रूप ले अलग छत्तीसगढ़ी भासा के कलाकार के रूप म काम करिन। अपन गांव ला छोड़ के हबीब जी के थियेटर संग जीवन भर नाटक करइया भुलवाराम के नाचा बर योगदान खातिर छत्तीसगढ़ सरकार ह एक लाख रूपिया अउ दाउ मदराजी सम्मान दीस। अपन गांव ले लेके सात समुंदर पार देस-बिदेस म हमर नाचा के नाम रोसन करइया भुलवाराम ह अस्सी बरिस के उमर म सरग सिधार गे।
संजीव तिवारी


text:
सब झन एती ओती माल-टाल टमरत राहंय। सिध्दू गोमहा कस ठाढ़े रिहिस। एती ओती झांकिस त देखथे चुल्हा म तसमई चूरत राहय। उही मेर कोठी म पीठ टेकाय डोकरी अउंघात राहय।
सिध्दू गीस, अउ माली म तसमई हेर के खाय धर लीस। थोरिक बेरा म डोकरी ल जमहासी आईस। मुहुं फार के आऽऽऽ करके हथौरी ला मुंहु मेर लेगिस। सिध्दू ओरखिस डोकरी दाई इसारा करत हे मुहुं म तसमई डार।
एक साहर राहय जी, साहर के ओप्पार गांव गोहड़ा राहय जी। कोरई ढेखरा अऊ खदर मसर टेकनी झिपारी के घर कुरिया, छेरी, गोधनी, कुकरी गोड़ा, कुकुर, कोनहा, मऊहा पास बर कोलकी वाला गांव नांव के हे ले बोइर गांव। तरिया, नरवा, कुंआ, बखरी, उत्ती-बुड़ती ए पार ले ओ पार, पीपर अऊ बर वाला गांव। जिहां कुरिया मन ले जादा रूख-राई अऊ मनखे ले जादा गाय-गरू, छेरी-पठरू तसने कोरी खैरखा चिरई-चिरगुन राहय जी। भियां अऊ बादर आकाश दाई-बाप बरोबर राहय। सल्लो केजी ऊंचे हे मरार पारा में एक झन कोंदी डोकरी राहय। भाखा थोरिक घनेघेनहा, बने नी ओरखाय। एको दू बेर तिखारे बिना समझ नी परय। फेर बात मयारू कमेलहिन अऊ जिहां तीही बर ले ले मरय। अपन छै बच्छर के सिदावा अलगोजवा टूरा ला बगोड़ के पेट बियारी निपटात राहय।
टूरा के नांव लल्लू लाल रिहिस हे। ओकर देहे पांव तो टन्नक रहाय। कोनो हुदरंय, नीते मारंय त अलथ-कलथ देवय। फेर काबर मारे कहिके पूछय नहीं। चेत-बूझ थोरिक सोरलो रहिसे पट जोजवा। कोंदी बपरी कंदर गेय रिहिस वो लइका ला चेतावत भुलियारत- ‘बेटा कुछू बुता काम सीख ठेलहउवा, लेड़बेड़हा झिन बन रे! सुरर जाबे कमाबो नीही तो काला खाबे? में आधा शीशी बुढ़िया कतेक दिन ले संग दे हूं?’ देख तो तोर जहुंरिया मन ला।
फेर लल्लू गिा ले हांस देवय नीते आनी-बानी उतलईन करय कभू बेंदरा कस नाचय, कभू उलानबाटी खेलय मूंड के भार खड़ा हो जाय, डंगचेघहा मन कस अऊ कतकोन में छरई देखावय जी। टोटा बोजात ले खावय अऊ जेती-तेती छुछुवारय। कोनों बिजरा देवय ते बिजराय। कहूं मारे-पीटे त अलथ-कलथ देय, फेर काबर मारे हुदरे? कहिके नई पूछय। तेकरे सेती ओला सिधवालाल केहे धर लीन। उही हर सिध्दू होगे। सिध्दूलाल सिध्दलू लल्लू तोर मुड़ी में ढुल्लू-बल्लू कहिके उष्टावंय, हंकरावंय फेर वो तौ घात अनचेतहा अकबका के बोक-बोक देखय। नीते उहू ऊंकरे संग देवय। जमे लइका सियान गदक जावंय।
एक दिन सिध्दू बपरा एलम-ठेलम करत, जंगल कोत रेंग दीस। उहां एक ठक आमा रूख मं चढ़ गीस। लाहालोट आमा फरे राहय। सिध्दूलल्लू थैली भर आम गोंज के रूखे ऊपर बइठे खावत राहय, कचलोइहा आमा ला आधा खावय आघा ल फेंकय। तसने म चार झिक चोर मन उही रूख तरी आके बइठिन अऊ सुन्ता बंधावत राहंय- आज रात कन फलाना-ढेकाना घर चोराबो कहिके उही बेरा थैली के एक ठक आमा गिरगे अऊ एक झिक चोर के मुड़ी ला ठर्रस ले परीस। केंदरा के चोर थथमरागे। तीनों चोर ऊपर कोत देखिन ते सिध्दू बइठे राहय मगन होके आमा खावत। वो हा किहिस- ‘अभी तो एके ठक आमा मारे हों, तुमन चोरहा आव जाके राजा ला बताहूं।’
चोर मन कपसगीन पांव पलेगी करे धर लिन- ‘टार ना बाबू रे हमर करा ले कुछू काहीं ले ले। फेर राजा मेर झिन बहुरबे रे दऊ। तैं तो खुदे राज दुलारा कस दिखथस जी,’ कहिके बने गुरतुरहा सुलहारिन ‘ले बता कतका रुपिया-पइसा, गाहना-गुरिया लेबे?’
‘दाई मोला सरफोकन, दयलाहा कथे। घुसियाथे, कुछू कमास नीही कहिके। अइसे करो महूं ला संघेर लेतेव।’ सिध्दू के बात चोर मन तुरते मान गीन। अधरतिहा एक घर चोराय बर गीन। त सिध्दू कथे- ‘भईया हो मंय तो कभू चोराय नइ हों। कुछू नी जानों अभी जावाथन तिहां काय चोराबो? मुखिया चोर कथे- भारी-भारी जिनिस चोराना हे भई।’ चोर अपन बुध म किहिस माहंगा ले माहंगा, सोन-चांदी जेवर गाहना। ओती सिध्दू समझिस भारी-भारी केहे ले गरू-गरू अऊ उसने जिनिस के चेत करत। संगे-संग चल दीस। चोर मन गाहना-गुरिया के गठरी बनात राहंय, त खोजत-खाजत सिध्दू ला कोन्टा के जांता दिखथे। उठा के देखिस घात गरू राहय, पखरा के ताय। सिध्दू मने मन कुलक गीस वोला लागिस पोट्ठ जिनिस पा गेंव। जांता के ऊपर खांपला तनिया के उठईस। खांघ म बोती के खारे के चांवरा मं मढ़ा दीस। ताहन भीतरी जाके एक मन आगर चोर मन ला बतईस- ‘भइया हो मंय तो घात बरकस जिनिस चोराय हों, जल्द आव, देखव…।’
चोर मन समझिन सिध्दू कहू तिजोरी तो नई पा गीस? उत्ता-धुर्रा चांवरा मेर गीन। उही जांता खाप ला देखके, बउछागीन। सबोझिन ओला पीटिन। त सिध्दू किकियात कथे- ‘तुमन देरचकहा हो, भकलेड़वा कहां के तूही मन तो बताय रेहेव, तइसने करे हौं। अब जावाथंव राजा करा गोहराहूं।’ चोर मन, डर के मारे फिफिया गीन। ओला पोटार के मया देखावत किहिन- ‘अइसन किकियाबे त गांव वाला मन जाग जाहीं रे भई। चल हटा अब भागन इहां ले’ कहिके अउहा-तउहा भागिन। थोरिक दिन म फेर एक घर म चोराय बर गीन। घर म नीगे के पहिली सिध्दू कथे- ‘आघू ले बता देय राहव भई काय-काय चोराना हे तेला…’ मुखिया चोर किहिस- ‘कोनो जिनिस होय चोराय के पहिली बने ठोंक-ठठा के देख लेबे जाने ना…’ ऊंकर केहे के मतलब रिहिस बने गिनहा के परछो कर लेबे। सपटत झांकत पांचों झन जोंगाय घर मं खुसरिन। चोर मन ला खब ले तिजोरी मिलगे। ओमन तारा टोरे के उदीम करीन। तसने म सिध्दू ला खूंटी म टंगाय ढोलकी मिलगे। वोहा गुनिस- ठोंक ठठा के देख लेथौं अऊ दनादन पीटिस। आरो पाके घरगोंसिया मन जाग गीन हाय हुदूर गोहार पारिन दउड़ो रे भई होऽऽऽ चोर खुसेरे हे घर म छेंकव गा, धरव मुसेटवऽऽऽ।
सबे चोर जीव बचाके तिड़ी-बिड़ी कूदत-डांहकत भागिन। अपन ठीहा मेर सकलईन। काकर ओनहा चीराय राहय ते कोनो चिखला सनाय राहय, माड़ी कोहनी छोलाय राहय, ते कोनो कांटा गड़े राहंय। जमो झन सिध्दू ला गुरेरिन। ताहन मुहुं ओथार के सिध्दू किहिस एक तो मुखिया के बताय बुता करथंव तभो ले गुरेरथंव। भइगे टार तुंहर संगत जावाथों राजा सहेब मेर चोर मन फेर थरथरागीन। आनी-बानी कलोली करिन। कान धरके उठ-बइठ करिन अऊ मयारू-दुलरू बरोबर लगार करके किहिन- ‘अब ले जिहां चोराय बर जाबो। तोला कुछू नी करना हे बस तेहां संगे संग रेहे बनही ना?’
सिध्दू बर तो मुंहू भंगा नेत बनगे। ये बखत ओमन एक झिक डोकरी घर चोराय बर खुसरिन। सब झन एती ओती माल-टाल टमरत राहंय सिध्दू गोमहा कस ठाढ़े रिहिय। एती ओती झांकिस त देखथे चुल्हा म तसमई चूरत राहय। उही मेर कोठ म पीठ टेकाय डोकरी ऊंघात राहय। सिध्दू गीस, अऊ माली म तसमई हेर के खाय धर लीस। थोरिक बेरा म डोकरी ल जमहासी आईस मुहुं कार के आऽऽऽ करके हथौरी ला मुंहु मेर लेगिस। सिध्दू ओरखिस डोकरी दाई इसारा करत हे मुहुं म तसमई डार। वोहा करछुल म तातेतात तसमई निकाल के डोकरी के मुंहूं म डार दीस। मुहुं उसना गे। डोकरी ताला बेली होगे,ख् बोम फारके रोईस। किलबिलात घात बोंबियईस। आरो पाके पारा परोसी मन तांय-फांय दौरिन। चारों चोरहा मन घर के चारों कोनहा म सपट गीन। सिध्दू पठउहां म चढ़गे। परोसी मन आके देखिन पूछिन- का होगे तोर मुहुं म तसमई कोन डारिस?
डोकरी कल्थत सुसुवात किहिस- ‘मोला कुछू गम नइहे वो ऊपर वाला जाने मोर तो मुहुं पलपला गे। आगी लगे ऊपर वाला ला हाय दई डोकरी कलपे धर लिस। सिध्दू सोचथे डोकरी घेरी बेरी मोर हिन्ता करत हे। मंय तो अलपाढुल हंव अऊ मुहिंच ला दोस देवत हे- खिसिया के बोहर कथे- ‘मुहिंच ला किथस डोकरी गतर, ओदे चारों कोन्हा म लुकाय हंवय, ते मन ला नी काहस?’ सुनके परोसी मन पठउहां ले सिध्दू ला अऊ चारों कोन्हा ले चारों चोरहा ला धर डारिन। कुटकुट्टा बजेड़िन। कांखत कोंघरत माफी मांगिन, अब कभू नई चोरावन। बनी भूती करबो ये चोरहा धंधा बने नोहय आज ले थूक के छोड़त हन सुग्घर कमाबो खाबो ददा हो। किरिया खवा के छोड़िन ताहन साबो रनपट्टा भागिन। रद्दा भर सिध्दू ला गुरू कस मानगुन दीन। तोरे खातिर ये चोरहा-धंधा टूटिस आज ले सुल मढ़ा के गांव जगाबो, नीत रद्दा म जाबो सिध्दू राजा तोर जय जय होय। ताहन बने सुलगढ़न जीइन खर्इा। फूल फूले छेकती मोर कहिनी एकती।
किसान दीवान
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.


text:
- Views 0
- Likes 0
पता नइये
कखरो बिजहा ईमान के पता नइये
कखरो सोनहा बिहान के पता नइये।
घर-घर घपटे हे अँधियारी भैया गा
सुरुज हवे, किरन-बान के पता नइये।
पोथी पढ़इया-सुनइया पढ़थयँ-सुनथयँ
जिनगी जिये बर गियान के पता नइये।
करिस मसागत अउ खेती ला उजराइस
किसान के घर धन-धान के पता नइये।
अभागिन भुइयाँ
तैं हर झन खिसिया, मोर अभागिन भुइयाँ
निचट लहुटही दिन तोर अभागिन भुइयाँ।
मुँह जर जाही अँधियारी परलोकहिन के
मन ले माँग ले अँजोर अभागिन भुइयाँ।
पहाड़-कस रतिहा बैरी गरुआगे हे
बन जा तहूँ अब कठोर अभागिन भुइयाँ।
कखरो मन ला नइ टोरे तैं बनिहारिन
अपनो मन ला झन टोर अभागिन भुइयाँ।
आ गे हवे नवाँ जुग बदले के बेरा
नवाँ बिहान ला अगोर अभागिन भुइयाँ।
लाला जगदलपुरी


text:
- Views 0
- Likes 1
गुरतुर गोठ म प्रकाशित करे बर सबे किसिम के रचना मन के स्वागत हावय. संगी मन अपन अउ अपन रचनाकार संगी मन के रचना मन ला कम्प्यूटर म टाईप कर के हिन्दी के यूनिकोड़ फ़ॉन्ट म एमएस वर्ड फ़ाइल के रूप म रचना हमला ई-मेल ले भेज सकत हावव.
आप मन लें गिलौली हावय के : गुरतुर गोठ के प्रकाशन अवैतनिक अउ अव्यावसायिक रूप म करे जावत हावय तेखर सेती रचना मन के प्रकाशन के पाछू कउनो मानदेय/रायल्टी देवई संभव नइ हे. हमर उदीम छत्तीसगढ़ी भाषा के रचना मन ला इंटरनेट के माध्यम ले जन जन तक पहुचाए अउ सर्वसुलभ बनाए के हावय.
प्रिंट मीडिया म पहिली ले प्रकाशित, चर्चित, पुरस्कृत रचना होवय त अउ अच्छा. इंटरनेट / अपन ब्लॉग म पहिली ले प्रकाशित रचना मन ला दुबारा गुरतुर गोठ म नइ तो इंटरनेट म आने कोनो जघा फेर प्रकाशित करे के कोनो अर्थ नइ हे, तेख खातिर कृपया अइसन रचना मन ला झन भेजहू.
एक ठन अउ बात गोहराना चाहत हावन के हम अपन संउख अउ अपन आनंद बर ये उदीम करत हावन; हम अभीन के संचार सूचना के बड़ोरा ला देखत ये सोंचथन के हमर भाषा के साहित्य ह इंटरनेट म सुलभ होना चाही. आप मन ला हमर ये उदीम उचित लागत हे त दुलार देहू अउ अबिरथा लागत हे त बताहू.
-
गुरतुर गोठ बर संगी मन के छत्तीसगढी रचना, आडियो, वीडियो के अगोरा हावय, आप अपन रचना के सीडी हमला भेज सकत हावव, सीडी ला आप हमला मेल घलव कर सकत हावव.
संजीव तिवारी
संपादक : गुरतुर गोठ डॉट कॉम
सूर्योदय नगर, खण्डेलवाल कालोनी
दुर्ग, छत्तीसगढ 491001.
मो. 9926615707
हिन्दी म अपन रचना इंटरनेट म प्रकाशित करवाना चाहत हावव त हमर छत्तीसगढ़ के गौरव रविशंकर श्रीवास्तव जी के रचनाकार म ये कड़ी म देहे बात ला धियान रखत भेजव.


text:
- Views 0
- Likes 0
अपन अपन रीत रद्दा म चलयं। एक दूसर के सुख-दुख म ठाड़ होवय। सबे बर अपन भाखा हर सबले आगर अउ ओग्गर माने जावय। भाखा अउ किरिया तो जियई-मरई के ताग माने जावय। तभो ले कतकोन नवटिप्पा लंदी-फंदी घला राहंय। उही जुग म एक ठन जंगल मं लंदी-फंदी बेंदरा राहय। नांव कबे ते भुस्क वोहर आनी-बानी के हाना, ठिठोली, जनउला, चाखना अऊ ठोली-बोली ल अकताहा राहय। जौन एक बेर ओकर लाटा फांदा मं फंदे तौन हर जीयत भर बर कान चाब लेवय।
ओकर मयारू लगवार रिहिस लजकुरहिन सतवंन्तिन बेंदरी भुस्की। जेन हर सातो जनम बर भुस्का ला अपन खेवनहार माने रिहिस। दूनो के मया-पीरा जांतर जोंही कस चलत रिहिस। एक दूसर के रीत रहन, करू-कस्सा सुहागेय रिहिस। दूनों एक दूसर बर कुछू घला करे के दांव राखंय। अइसने एक मन के आगर जीयत खात रिहिन। गंज दिन ले ओमन सुने रिहिन, झिंथरू केंवट के बखरी म घातेच मीठ बोइर रूख हे गुदाल वाला। भुस्की-भुस्का सुन्ता बंधाके एक दिन उहीकोत निकलिन। रद्दा म भुस्की के पांव पखरा म छोलागे। वोहर रूख म चढ़हे नी सकिस। भुस्का बेंदरा चढ़िस अउ मुसुर-मुसुर मीठ-मीठ बोइर खावत राहय। भुस्की पन्छावत, चुचुवावत जतका केलोली करय ततके भुस्का मेंछरावय, बिजरावय, अउ कुला मटकावय भुस्की बपरी लार चुहकत बइठे राहय।
ताहन बेंदरा ला ठिठोली चढ़गे। अपन धन्नो भुस्की ला छकाय बर, बोइर खा-खा के गुठली ला भुस्की ऊपर फेंकत जाय। भुस्की आखी-पाखी बांहकत जाय, खिसोरत राहय। तसने म एक ठन गुठली भुस्की के नाक मं खुसरगे। भुस्की हाय हुदुर छटपटाय धरलीस। गुठली निकाले बिना नई बनय। अइसे जान के भुस्का ओला नाऊ करा लेगिस अऊ तांय-फांय गोहराईस। नाऊ किहिस- ‘देख भई, गुठली निकालत कहूं बेंदरी मर गे तब? मय ओकर ठेंका नई लेय संकव’ बेंदरा मान गे ‘जौन होही, देखे जाही, तैं तो निकाल बबा’ नाऊ हर बने जोगासन ले चिमटा म गुठली ला खोधर के निकाले धरिस। गुठली भीतरी खुसरगे बेंदरी मर गे। ताहन बेंदरा रिसागे- दांत खिसोरत कथे- मोर बेंदरी दे नी ते चिमटा दे।’ नाऊ के एको नी चलिस। चिमटा देय बर परिस।
चिमटा धरके भुस्का आघू कोत रेंग दीस। रद्दा म एक झन कुम्हार हर दांत म मांटी कोड़त राहय। बेंदरा कथे- ‘यहा काय कुम्हार भइया? भोभला बने के उदीम काबर करत हवस जी। ये दे चिमटा हे, येमा माटी कोड़ ना।’
‘नी ही बबा, राहन दे, चिमटा टूट जाही ताहन कहा ले पाहूं?’
‘अरे भइया तोर दांत ले मांहगी, चिमटा नी होय गा। दांत हे ते परान हे जी, टूट जाही तो टूट जाय साले हर ओकर का हे।’ बेंदरा किहिस। कुम्हार मगन होके चिमटा म माटी कोड़िस चिमटा टूटगे। बेंदरा तो फंदोय बर फांदा फेंके राहय। चिमटा मांगे धरलीस। कुम्हार सरेखिस- ‘तैं तो नई मांगो कहिके जोजियाय रेहे जी।’ त बेंदरा कथे- ‘ले भई चिमटा के बल्दा हंडिया दे दे।’ कुम्हार हर हंड़िया दे दिस। तेला धरके बेंदरा चल दीस। आधा कोस गीस होही, त का देखथे? एक झन राऊत हर पनही मं दूद दुहनी राहय। बेंदरा कथे- ‘अ गा, राउत भइया, यहा का अलपटहा बुता करथस भई। पनही मं दूद झोंकत हावस। ये ले हंड़िया, येमा दूद झोंक…।’
राउत एक मन आगर होके हंडिया मं दूद झोंके धर लीस। नंगते दूद भरही। पोट्ठ पइसा मिलही सोंचत राहय। तसने मं गाय हर छटारा मारिस। हंडिया फुटगे। दूद छरियागे। राउत के मांडी झनझना गे। बेंदरा तनतनागे- ‘सोज बाय मोर हंड़िया दे दे, नइते बुता बना डारहूं तोर।’ मिंदी टेंड़वा के दांत खिसोर दीस। राउत के तीन तिलिख झकगे। हाय बासा जनम अबुजहा रहिगेंव भगवान ‘मने मन घोखिस’ बेंदरा ला पहिली ले खंधोय नी पायेंव। अब काला देवंव? नोई, गेंरवा, पनही, छितौरी मन ला दीस ते बेंदरा नई मानिस। हार खाके राउत कथे- अउ तो कुछू नइये जी, डीडी-छिंडी डैकी-डउका हावन, मोला लेगबे ते डैकी ला? बेंदरा ओकर डैंकी लेगे बर तियार होगे। राउत सोंचिस बनिस बिया ला, एक ठन कलउर उसरिस। बंगबंगही गतर हर रात दिन तनातना झगरा करय बने होइस। ओती सांगर मोंगर राउताईन डैकी पाके भुस्का हुलक मान होवत, मेंछरावत जात रिहिस।
रद्दा मं एक ठन बस्ती मिलिस। जिहां के होटल मं बिलई हर भजिया बरा रांधत राहय। बेंदरा कथे- ‘अजी, होटल वाला सेठ यहां का बात ए भई? बिलई हर रांधत-गढ़त हे ये दे मोर करा मुटियारी डैकी हे। येहर तोर जमें रंधवारी कर दीही।’ त होटल वाला किहिस- नीही बोबा राहन दे, बिलईच बने हे। तोर डैकी कहूं मर जाही, ताहन कहां ले पुरोहूं? बेंदरा कथे- ‘दई किरिया, सेठ ददा किरिया, कुछू होय, डैकी नी मांगव।’ होटल वाला मने मन गदकगे डैकी जात देखके कतकोन उपराहा लेवाल आहीं-जाहीं। अइसे सोंचके राख लीस। डैकी भजिया रांधे धर लीस। नून चटनी के खवइया राउताईन बपरी भजिया रांधे बर का जाने? भजिया जरे ल धरिस डैकी अकबकागे। का करंव का नी करंव, धरा पसरा कराही ला उतारत रिहिस। बिछलगे। जम्मा तेल ओकरे ऊपर झलकागे। अइंठ के मरगे बपरी। ओती बेंदरा बउछागे, दांत कटरत किहिस- ‘तोर रंधवारी करत मोर डैकी भुंजाके मर गिस सेठ। मोर डैकी दे दे सोजबाय।’ होटल वाला घला खखवागे- ‘हुसियारी झन बघार बेंदरा, दुई टैमपा बजाहूं, ते पूछ आबे तोर बाप ल चलवंता साले, तोला पहिली चेताय रेहेंव, तीहीं झपाय हवस। अब डैकी कहां ले लानहूं? ओकर पल्टी म कुछू लेगबे ते लेग जा।’
‘का होइस त बनही न भई, डैकी के बल्दा मोला हलवा, पुड़ी, बरफी, जलेबी दे दे सेठ।’ बेंदरा थोरिक कपसत किहिस। होटल वाला सोंचिस धमकायेंव त सस्ता म निपटगे। डलिया भर पुड़ी, मिठई दे दीस। तेला बोही के बेंदरा जंगल कोती जावत रिहिस। ओतके बेर तरिया पार के रूख तरी थेभा मारत रिहिस। ओत के बेर बरतिया गोहड़ी, नावा दुलही ले के आवत राहंय। ओमन घातेच थके अऊ भुखाय राहंय। हंफरत, डांहकत आईन अऊ सपर-सपर पानी पीइन। रूख के फर टोर-टोर के खाय धर लीन। तेला देखके भुसका कथे-
‘संसो झिन करव दऊ हो, यहां दे हलवा-पुड़ी हे, छकत ले खाव, मैं तो तुंहरे अगोरा म रेहेंव।’ त एक झक सियान मुड़ी कथे- ‘कस गा, कहूं अइसे तो नइ होही? पुड़ी-मिठई खवाके हमला कुछू मांगबे?’
‘का किथस सियान।’ बेंदरा नीचट सोजहा बनगे- ‘मोर कस धरमी चोला बर अइसन बात नई फबै दऊ जी। अरे भई तुमन भुखाय हो, अऊ मोर करा जेंवन हे भाग जाने तुम हम मिलेन रे भई। मया के रद्दा चतवारे बर बिधाता हमला मिलाय हे। इही परछो ला जानव सियान हो लेव खाव-खाव हरहिन्छा खाव।’ सब झन छकत ले खई-पीइन ताहन बेंदरा अपन सुर बदलिस- ‘मोर पुड़ी, मिठई देवव, अभिच्चे देवव, कहि घोरन मतईस। एती-ओती के गोठ करिन ताहन ककरो नाख, कान, चेथी चीथै, ओनहा चीरै। जोरा-जंगारा ला तरिया मं फेंकत जावय- जल्दी लानो पुड़ी-मिठई।’ सब हलाकान होगें। छिदिर- बिदिर भागे धर लीन। तब बेंदरा कथे- ‘लेव हटाव, जेवन के बल्दा लाल परी दुलही ला देव।’ सुन के सब ठाड़ सुखागें। पागा बांध के मेंछा अंटिया के बहू बिदा करवा के लानत हवन- अध बीच म बेंदरा ला कइसे सोंपन?
ऊंकर गुनुन मुनुन देख के बेंदरा अऊ उतलंग मचाय धरिस। हरान खाके नेवरनिन दुलही ला सौंपिन। तभे बेंदरा थिराईस। लालपरी धरके जंगल कोती चल दीस। बहुत झन जानथे आन डेरा जाके भुस्का प्रसाद फंदी हर काय-काय करिस होही? तेला नान्हे कहिनी बनाके भेजव।
किसान दीवान
झलप चौक बागबहारा
महासमुन्द


text:
मितानी के गांठ – कहिनी
दाई-दाई! मेंहा काली सलमा दीदी घर रहूं। दीदी ह मोला काली रूके खातिर बड़ किलोली करत रीहीस हे। बड़े बाबू ह घलोक रूके बर मनावत रीहीसे। ममता ह अपन दाई ल चिरौरी करत कहिथे। त दाई ह कथे- तेहां मोला झिन पूछ बेटी, तोर ददा ल जाके बता। ममता ह गांव के पंच कातिक के नोनी हरे अउ सलमा ह रमजान सेठ के नोनी हरे। दूनों ननपन के सहेली आयं। दूनों के जनम ह एके दिन के अरक-फरक म होय रीहीस। जब दूनों लइका के जनम होइस त दूनों घर म पूरा एक हफ्ता ले देवारी कस अंजोर बगरे रीहीस। रमजान सेठ ह ममता नोनी बर सुग्घर अकन चांदी के सांटी बिसा के लानिस त कातिक ह घलो सलमा के छट्ठी के उपलक्ष में पूरा गांव ल नाचा देखाइस। रमजान अऊ कातिक म बड़ मितानी रीहीस।
फेर जइसे काकरो नजर लगगे दूनो के मितानी ल। दूनों झन आज एक दूसर के चेहरा देखना पसंद नइ करंय। पाछू बच्छर के बात आय। गांव म पंचइती चुनाव के दिन आगे। गांव के सियनहा मन बैठका म सकलाइन अऊ कातिक के बड़े भइय्या रामलाल ल गांव के पूरा वोट देवाबोन कहिके सुनता होईन। गांव म सरपंच बने खातिर रामलाल अउ परोसी गांव के केशराम के बीच टक्कर रीहिसे। गांव के जम्मो किसान रामलाल ल बोट देये खातिर एकमत होगे।
रमजान सेठ ह बेयपारी मनखे रीहीस त पास-परोस के गांव के मनखे मन संग घलो बने जान-पहिचान रीहीस। बेवपार के सिलसिला म केशराम संग घलो बइठना-उठना रीहीस। केशराम ह अपन परचार खातिर जब कभू गांव म आये त रमजान सेठ घर थोरिक बेरा जरूर ठहरे।
पंचइत चुनाव ह निपटगे। कातिक के बड़े भइय्या रामलाल ह दू बोट ले हारगे। मात्र दू बोट ले कातिक ह हारे हे। ए बात ह पूरा गांव में जंगल के आगी बरोबर बगरगे। संझौती बेरा म गांव के गौरा-चंऊरा म बइठका सकलागे। कोन हा कातिक ल हराये हे तेकर खोजबीन सुरू होगे। पूरा बस्तीवाला मन के शंखा ह रमजान सेठ ऊपर होगे। जम्मो गांव वाला मन रमजान अउ ओकर गोसईन ल रामलाल भइय्या के हारे के जिम्मेदार ठहरा दिन। एक बात ल कातिक के हिरदे ह नई मानत रीहीस फेर रमजान के केशवराम संग बइठना-उठना ल देखके ओकरो मन भरमागे। रमजान ह अपन नानकुन नोनी सलमा के किरिया खाके पूरा गांव ल भरोस देवाना चाहिस। फेर कोनो ओकर ऊपर विसवास नइ करिन। रमजान ह कातिक तीर जाके अपन अंतस के पीरा ल गोहराइस फेर वहू ह पंचइती चुनाव के नशा म बूड़े रीहीस त रमजान के पीरा ल कइसे समझतिस। दूनों के बीच बइठना-उठना बंद होगे। बातचीत घलो बंद होगे। दूनों सियान अब एक दूसर संग गोठबात नइ करंय। फेर दूनों झन अपन लइका मन के बीच नइ आइन। सलमा अऊ ममता के पक्का सहेली बनगे।
समय बुलकत देरी नइ लगे। आज ममता अउ सलमा ह सग्यान होगे हवयं। ये बीच म तीन ठन पंचइती चुनाव निपटगे। फेर रमजान अउ कातिक के बिस्वास मं परे गांठ ह नइ खुलीस। काली सलमा नोनी के बिहाव होही, कालीचे बरात घलो अवइय्या हे। भले रमजान संग कातिक इ नइ गोठियावय तभो ले रमजान ह कातिक ल अपन नोनी के बिहाव नेवता दे बर नइ भुलाइस।
संझा बेरा म काितक ह अपन खेत खार के काम-धाम ल निपटा के आइस। गोड़ ल धो के अभीचे खटिया म बीड़ी सुलगावत बइठे रीहीस। ओतकी बेरा म ममता ह दऊंड़त आके खटिया म अपन ददा संग बठ जाथे। ममता ह अपन ददा ल कहिथे- बाबू! मेंहा काली सलमा दीदी घर रहूं ग! दीदी के बरात अवइय्या हे। पहिली तो कातिक ह थोरकिन गुस्सा देखाइस फेर तुरते ममता ल सलमा घर जाय के अनुमति दे दिस। अब एती रात भर कातिक ल नींद नइ आवत राहय। सलमा के काली बिहाव होवइय्या हे। बेटी ह एक घांव घर ले निकरथे ताहन लहुट के मइके में नइ आवय। जाय के बेरा म नोनी बिचारी ह मोर रद्दा देखही। पंचइत के झगरा ह तो कब के सिरागे, फेर ओकर रिस ल अबले गंठिया के राखे ले काय फायदा। फेर काली तोर बेटी ह तो घलो काकरो बहू बनही अऊ तोरों बेटी के बिहाव म रमजान नइ आही त? इही सब ल गुनत-गुनत कातिक के नींद परगे।
बिहनिया ले ममता ह सलमा के बिहाव म जाय बर तियार होके चल दिस। एती कातिक ह घलो बड़े फजर ले नहा-धो के पांच हजार रूपिया ल धरिस अऊ साहर जाय बर तियार होगे। ओकर अइसन उदुप ले साहर जवई ल देख के ममता के दाई ह पूछिस घलो- आज कहां जाथस, बड़ तियार होके। खेत डाहर कोन जाही? कातिक ह ओकर गोठ ल अनसुना करके रेंग दिस।
एती सलमा के घर म बरात आगे राहय। निकाह के काम ह निपट गे रीहीसे। जम्मो चिन-पहिचान अऊ लाग-मानी मन अपन अपन शक्ति अनुसार दुलही-दुलहा ल घर गिरहस्थी के जिनीस भेंट करत रहिन हें। उही बेरा म एक ठन गाड़ी ह सलमा घर तीर आके रूकीस। दू झन मनखे मन बड़ जनिक अलमारी ल बोहिके लानत रिहिन अऊ आगू-आगू म कातिक आवत राहय। कातिक ल आवत देख के सलमा के आंखी ले आंसू के धार नइ रूकत रहिस हे, ऐती कातिक के आंखी ले घला आंसू नई थिरावत राहय। कातिक ल अपन अंगना म देखके रमजान सेठ के घला खुसी के मारे बक्का नइ फूटत राहय। रमजान सेठ ह दऊंड़ के अपन मितान ल पोटार लिस। आज कई बच्छर के बाद दूनों मितान जी भर के रोइस। फेर दूनों मितान मिलके अपन बेटी अऊ दमांद ल बिदा करीन। मोर कहानी पुरगे दार भात चुरगे।
रीझे यादव
ग्राम टेंगनाबासा
तहसील छुरा
About संजीव तिवारी
हमर उदीम मेकराजाला म छत्तीसगढी भाखा के रचना मन ला धरनहा राख के एके जघा सकेले के हावय. हमर छत्तीसगढ के रहइया मन ला तो हमर भाखा के साहित्य के भंडार ल झांके बर मिल जाथे, फेर इहां ले बाहिर रहइया हमर भाखा के परेमी मन बर अपन महतारी भाखा ला पढे अउ सुने के ये ह सुघ्घर साधन आय. गुरतुर गोठ के हमर ये उदीम कइसे लागिस हमला बताहू.
This entry was posted in कहिनी
and tagged Rijhe Yadav
. Bookmark the permalink
.


text:
- Views 0
- Likes 0
27 सितम्बसर के दिन छत्तीसगढ के लोक दरसन ला जगर-मगर चमकावत क्षितिज रंग सिबिर के लाईट एण्ड साउंड के जोरदरहा परसतुती ‘लोरिकायन’ हा दुरूग मा जब होईस त बईगा पारा के मिनी स्टेडियम म छत्तीसगढ के मनखे मन के खलक उजर गे, घमघम ले माई पिल्ला सकला गे अउ हमर लोक गाथा – लोरिक चंदा के मंच परसतुति ‘लोरिकायन’ मा अपन तइहा, गांव-गंवई, अपन महर-महर करत लोकगीत के परमपरा ला भव्य रूप मा आखीं के आघू पा के गदगद होगे ।
छत्तीसगढ मा लोकगाथा के परमपरा गजब जुन्नां आय, अहीर के बेटा अउ राजा के कइना चंदा के मया-पिरीत ह घलो, तइहा जमाना के बिदरोह त आय । कथे निही -
भूख न देखय जूठा भात
मया न देखय जात कुजात
छत्तीसगढ के धीर–बीर यदुबंसी मन के लक्छ ला पाये के हठ, घीउ पियाये तेंदूसार के लउठी अउ ओखर फटकार, नेम-धरम अउ रहन-सहन ला लोकगाथा मा मिंझार के ‘लोरिकायन’ के रूप म परसतुत करे गे रहिस । ये कहिनी म जहां जीउ-परान दे के अपन मया के पत राखे के बात हे, उंहचे येमा बोली बचन खातिर मर मिटे के संदेस घलो हावय । लोरिक चंदा ला छत्तीसगढ मा कोनो बांस गीत मा गाथे त कोनों चंदैनी सैली मा, फेर ये कहिनी अपन ‘लाईट एण्ड साउंड’ सैली म साक्छात बडे मंच मा परगट होये ले हिरदे के भितर तक ले पइठगे ।
निर्देसक गोपाल शर्मा के बात येला देख के सिरतोन लागथे कि ‘ कहिनी के कांदा ह कल्पाना के फोरन बिन नई मिठावय ।‘ छत्तीसगढ के लोक संस्कृति के गियानी प्रेम साईमन के कहिनी मा क्षितिज रंग शिविर के फोरन अउ संगीतकार उत्तम तिवारी के संगीत संग परसतुत ये साग ह अतका मिठाइस कि देखइया मन नांच-नाच के अंगरी चांट-चांट के अघावत ले खाईन फेर नइ अघाइन ।
ये सुघ्घर परिकल्पलना ला साकार करइया क्षितिज रंग शिविर दुर्ग हा सन् 1977 ले अपन पहरो म कतकोन खंचवा-डिपरा, खोल्दावन अउ चिखला मा रेंगे हे । ये 31 बछर मा ये संस्था- कतकोन स्टेज नाटक अउ नुक्कड नाटक के मंचन, सेमिनार संग प्रसिक्छन सिबिर घलो आयोजित करे हे । राष्ट्रीय स्तर के मुकाबला मन मा घलो हाजिरी लगा के अडबड अकन इनाम मन ला अपन झांपी मा सकेले हावय ।
क्षितिज रंग शिविर के अंवतरिया, माई मुखिया अउ समरपित कलाकार मन के लगन मिहनत, उछाह संग पछीना गार के, खांध मा खांध जोर के संग देवदया संगवारी मन ह ये संस्था के नाव ला उंचहा ठउर तक ले अमराए के भरपूर जोम करें हें ।
छत्तीसगढ के लोकगाथा गाए के मनभावन परमपरा म चुरे-पके ‘लोरिक चंदा’ ह ये भुइया के कोरा मा, फुगडी खेलत समय के संगे-संग मया के महक बगरावत सबर दिन ले महकत रहय, हमर इही आसिरबाद हे ।


text:
- Views 0
- Likes 0
सुरूज ला ढि़बरी देखाए देबे
करबे करम तो कमाये देबे,
बारी म बीहन जगाए देबे।
बदरी ले पानी उतर आही,
जंगल म बंसी बजाए देबे।
गंगा जल गांव म छींच देबे,
दुखला रमायन सुनाये देबे।
धुंधरा म हपट उपट जाही,
सुरूज ला ढि़बरी देखाए देबे।
शायरे शहर यादव ‘विकास’
ब्रम्हपथ, अम्बिकापुर, छ.ग.
मर जवान, मर किसान
ए देस के बिधान अलग हे, अतकेच ल जान गा।
चोरहा ल चोरहा झन कहिबे, कहिना ल मोर मान गा।
चाकू – छुरा के अनठी धरे, लईका मन बाढ़त हवे।
का अचरज करथन संगी, लेवत हे जौन प्राण गा।
रोजेच सुनथन रेडुआ मं, लोकतंत्र के महिमा ला।
कोरी कोरी घपला होथे, किरा नी रेंगे कान गा।
अपनेच घर ले दुसमन ल, खेदे हमन सकन नहीं।
दुनिया के आघू मं कतका, खुदेच बनबो महान गा।
देवता असन नेता हा, नारा एक ठन देहे रिहिस।
ओ बदल के आज होगे, मर जवान मर किसान गा।
चारों डहार अंधियारी घपटे, बईठे मनखे डराय, सप्टे।
कब आबे तें सुरुज देवता, लाबे नवा बिहान गा।
हमर संगी रोज मरथे, ओखर मन के कोठी भरथे।
अईसन गोठ ल टार ‘हबीब’, चल खाए बार पान गा।
एस.एम. हबीब


text:
वो दिन निहाली ह बिहिनिया बिहिनिया घाम तापत बइठे रीहिस, ततके म ओखर नाती ह आगे, अऊ डोकरा उपर झपाके कहात हावय, ए बबा महु ह पीएम बनहु, महु ल पीएम बना दे, का का करे ल पड़ही बता देतेस त वइसने वइसने कर दुहुं।
ओखर गोठ-बात ल सुन के वो तीर जतका झन रीहिस ततका जम्मो झन हांस डारिन, फेर सरजू ह कीहिस अबे ते हा बने बढ़ लिख ले बड़े बन जा तब पीएम बनबे, अभी त तोर उमर ह नहीं होय हावय, पीएम बने बर पढ़ई लिखई के संग चुनाव घलो जीते ल पड़थे।
फेर निहाली के नाती कहां मानने वाला हे वो ह कहे लागीस। हमर देस के पीएम मनमोहन सिंह ह त कभु चुनाव नहीं लड़े हे फेर कइसे बनगे। वोला कोन समझातीस।
बात ल टारे बर जीवराखन ह कही दिस, जा भाग एमेर ले बड़े-बड़े तीर नहीं लागय। फेर वोहा कहां मानने वाला हे जतका रेडिया टीवी म सुने हे ततके ल बपरा ह जानथे। कहे लागीस वाह महु ल पीएम बनना हे। भाजपा वाला मन ह नरेन्द्र मोदी ल पीएम बना दे हावय अऊ कांग्रेस ह घलो राहुल गांधी ल पीएम बनाबो काहत हे। ए बबा मोला ते हा पीएम बना दे न गा। तोर का बिगड़ही तेहा हौ कहा तहा ले सब ल मै ह मना लुहु। मोरो टीवी म फोटो आही। मे ह टीवी म देख देख के जान डारे हौ पीएम कइसे बनथे। फेर वोला कोनो समझा नहीं सकीस, साफ कही दिस वोखर संग पढ़ईया जम्मो लइका मन ह तैयार हे। वो ह किलास म का स्कूल म अउवल आथे अब त गांव वाला मन ह घलो कथे के निहाली के नाती अड़बड़ होशियार हे। निहाली के नाती के जिद ह बाढ़तेच जात रीहिस पढ़ई लिखई ल छोड़ ओखर पूरा ध्यान ह पीएम म लग गे।
खवई पीडई, खेलई, कुदई सब ल भुला दे हावय एकेच ढन रट लगाय हावय सब झन ह टीवी वाला ल कहाव के निहाली के नाती समारू ह पीएम हे। ओखरे फोटो छपही। गांव वाला मन असकटा गे त भुलवारे बर वोला कही दिस ले आज ले तै पीएम होगेस। अतका ल सुन के समारू ह खुश होगे हावय अऊ स्कूल मर म तावत रथे मैं पीएम बनगेव मैं पीएम बनगेव। अब वोलो कोन समझावय के पीएम का होथे। भाजपा ह एखर पहिली लालकृष्ण आडवानी ल पीएम इन वेटिंग घोषित करें रीहिस, आज तक बपरा ह वेटिंग म लगे हे।


text:
- Views 0
- Likes 0
आज जोन बाल-साहित्य लिखे जात हे ओला स्वस्थ चिंतन, रचनात्मक दृष्टिकोण अउर कल्पना के बिकास के तीन श्रेणियों म बांटे जा सकत हे। चाहे शिशु साहित्य हो, बाल साहित्य हो या किशोर साहत्य, ये तीनों म आयु के अनुसार मनोविज्ञान के होना जरूरी हे। बाल साहित्य सैध्दांतिक आधारभूमि ले हट के बाल मनोविज्ञान म आधारित हो जाए ले बच्चामन के बिकास बदलत परिवेस म सामंजस्य बइठाये म सहायक हो सकथे, जोन छत्तीसगढ़ी साहित्य अभी हमर आगू म हे ओकर लेखन-विचार प्रक्रिया म विषय वस्तु के रूप म सामाजिक विसंगति, जनचेतना, सामाजिक रूढ़ता, प्रकृति वर्णन, इतिहास, संस्कृति, धार्मिक मान्यता आदि अनेक साहित्यिक पक्ष ल आगू रखके लिखे गे हे। फेर ये लेखन-विचार प्रक्रिया म बच्चा मन ह केन्द्र म नइ आ पाए हे। इही कारन हो सकत हे कि छत्तीसगढी साहित्य-संसार म बाल साहित्य के अभाव दिखथे। राय बने के बाद छत्तीसगढ़ी भासा ल स्कूली पाठयक्रम म समोय बर पहल करे गिस। समाज ले मांग उठे लागिस कि छत्तीसगढ़ भासा ह अब राजभासा के दर्जा पा ले हे, तब येला स्कूली शिक्षा के पाठयक्रम ले शामिल करे जाए। सही म ये ह अपन मातृभाषा के प्रति सनमान अउ मोह आय।
कोनो भी भासा ल या विषय ल पाठयक्रम म जोड़े के प्रक्रिया म पाठयपुस्तक निरमान एक जोरदार हिस्सा होथे। शिक्षण के शुरुआत बर पाठयक्रम के बात आगू आथे। पाठयपुस्तक कइसे लिखे जाए, ओमा कोन-कोन बात समोय जाए अउ बहुत जम्मो बात म बिचार करे गिस। ये पहल के परिनाम सरूप पाठयपुस्तक लिखे के काम शुरू करे गिस। पाठयपुस्तक लिखे बर छत्तीसगढ़ी साहित्य ल खंघाले के काम शुरू करे गिस। छत्तीसगढ़ी रचनाकार मन ल पूछे गिस। तमाम प्रक्रिया अउ बिचार के बाद एक बात महसूस करे गिस कि छत्तीसगढ़ी भाषा साहित्य म समृध्द बाल साहित्य अउर स्कूली लइका मन के पाठयपुस्तक के लाइक रचना अरथात् छत्तीसगढ़ी भासा म बाल-साहित्य लेखन के अपार संभावना हे। अइसे साहित्य जोन ल केवल बच्चा मन ल धियान म रख के लिखे गे होय।
अइसे तो छत्तीसगढ़ी भासा म बहुत से साहित्य लिखे गे हे अउर लिखे के प्रक्रिया सरलगहा चलत हे। जोन छत्तीसगढ़ी साहित्य अभी हमर आगू म हे ओकर लेखन-विचार प्रक्रिया म विषय वस्तु के रूप म सामाजिक विसंगति, जनचेतना, सामाजिक रूढ़ता, प्रकृति वर्णन, इतिहास, संस्कृति, धार्मिक मान्यता आदि अनेक साहित्यिक पक्ष ल आगू रखके लिखे गे हे। फेर ये लेखन-विचार प्रक्रिया म बच्चा मन ह केन्द्र म नइ आ पाए हे। इही कारन हो सकत हे कि छत्तीसगढी साहित्य-संसार म बाल साहित्य के अभाव दिखथे।
साहित्य जगत म बाल-साहित्य नइ होय के बहुत अकन कारन हे। जइसे बाल साहित्य लेखन ल दूसरा दर्जा के साहित्य लेखन मानना, बच्चामन ल समाज के अनिवार्य अंग नइ मानना, व्यावसायिक जगत म बाल-साहित्य प्रकाशन घाटा के सौदा मानना रचनाकर अउ प्रकाशन दूनों उदासीन होना, अउ अब तक शिक्षण के माध्यम से हिन्दी के होना, बाल साहित्य ला पूरा प्रोत्साहन नइ मिलना आदि।
उत्कृष्ट बाल-साहित्य नइ होय के कारन खोधियायले जान पड़थे कि बहुत अकन बाल साहित्य के लिखइया मन ल लइका के मानसिकता अउ बाल मनोविज्ञान के बने ढंग ले गियान नइ होना भी हो सकत हे। आज बाल-साहित्य के क्षेत्र म देश दुनिया म प्रकाशित होवत बाल साहित्य के संदर्भ अउ सरूप ल भी जाने आवस्यकता के संग-संग छत्तीसगढ़ी म बाल साहित्य लेखन के दिसा म नवा परम्परा के विकास करे के आवस्यकता हे।
बाल-साहित्य लिखे बर लिखइया मन ला बाल-साहित्य के सरूप व सुभाव जाने समझे ल पड़ही अउ लइका मन बर सरलगहा लिख के छपवाय ल पडही। ये बात सच कि बाल साहित्य लिखना एक कठिन काम हे। बाल सखा के भूतपूर्व संपादक लल्ली प्रसाद पांडेय कहिथे- ‘बाल साहित्य उही लिख सकथे जोन अपन आप ल बच्चा जइसे बना लिही। बड़े होके बच्चा बनना मुश्किल हे अउर ओकर ले बिकट मुश्किल हे बच्चा बनके उंकर लाइक लिखना। इही पाय के जोन भी बच्चा मन बर लिखथें, वो एक पवित्र काम करथे उंकर काम ह साधना के काम हे।’
‘मनोरंजन बाल-साहित्य के एक प्रमुख अंग हरे। सही म उही साहित्य-बाल साहित्य कहलाये के हकदार हे जोन साहित्य ले बच्चामन के मनोरंजन हो सके, जेमा वो मन रस ले सकें अउ जेकर ले उंकरे भावना ल अउर कल्पना ल आकार मिल सके।’
बाल साहित्य लेखन के संदर्भ में मोर कहना हे कि ‘जोन भी बाल-साहित्य के सिरजन करे, वो बच्चा मन के बौध्दिक अउ सामाजिक बिकास ऊपर जोर दे ताकि वो ह सही पर्यावरन पाके सुभाविक रूप ले अपन व्यक्तित्व के विकास कर सकें। सबो जानथे कि बचमन म जन्मजात कई ठन प्रवृत्ति अउर प्रतिभा होथे जो जोन हा समय पाके फुलथे-फरथें।’
बाल-साहित्य कहे के मोर मतलब हे- ‘बाल साहित्य वो जोन बच्चामन ल चिंतन, कल्पना, तर्क, विश्लेषण अउर बिकास के बिचार दे म सक्षम होय।’
सही म ‘बाल साहित्य बच्चामन बर एक अच्छा मार्गदर्शक होथे। बच्चा मन के दुनिया अउ बड़े मन के दुनिया अलग होथे। उंकर अपन स्वतंत्र व्यक्तित्व होथे।’ स्कूली साहित्य ल हम पूरा-पूरा बाल-साहित्य नइ कही सकन। स्कूली साहित्य म राज, देस अउ समाज के सरोकार होथे, ये सरोकार के लइका मन के दुनिया ले कोई सरोकार नइ होए। जोरदरहा बाल साहित्य उही हरे जोन बच्चा मन के जीवन अउ मनोभाव जुड़े होय।
बाल साहित्य सिरजनहार पं. सोहनलाल द्विवेदी कहिथे- ‘सफल बाल साहित्य उही हरे जेला बच्चा मन सरल ढंग ले अपना सके अउर भाव अइसे हो कि जोन बच्चा के मन ल भाये। बच्चामन के बात बच्चामन के भासा म लिख दें, उही सफल बाल साहित्य के सच्चा लेखक हरे।
बाल साहित्य लेखन के सबले बड़े कसौटी ये हरे कि रचनाकार जोन बिसय के चयन करे ओकर सोझे संबंध सीधा बच्चा मन ल हो। बाल साहित्य अइसे हो जोन बच्चा मन के मन म सहज उत्सुकता जगाय, कुतुहल पैदा करे, अउर जाने के इच्छा ल जनम दे। बाल साहित्य अइसे होय कि लइका मन के भीतरी म नवा चेतना ला सके।
सही कहे जाए त बाल साहित्य के उद्देश्य लइकामन के व्यक्तित्व के निर्माण करना, अउर उकर मानसिक व वैचारिक विकास बर उचित दिसा देना हरे। इही पाय के लइका मन के भावात्मक विकास अउर संविगिक परिपक्वता ल धियान म रख के साहित्य लेखन करे बर चाही जेकर ले बच्चामन म आशावादी बिचार अउ आत्मनिर्भरता के भाव के विकास हो सके।
बाल साहित्य म प्रेम के परदर्शन मानव परेम, प्रकृति परेम, देश परेम के रूप म होय, क्रोध के परदर्सन, अत्याचार, अउ अनाचार के विरोध के रूप म, भय के जनम अनैतिक अमानुषिक विचार अउ काम के प्रति दुराव के भावना म दिखना चाही। बाल साहित्य म दंड, आतंक, हिंसा, प्रतिशोध अउर क्रूरता के स्थान पर परेम सहानुभूति, सहयोग अउ कोमलता के उदाहरण मिले ल चाही। जेला पढ़के बच्चामन के भीतरी म आत्मसम्मान अउ महत्वाकांक्षा के भाव जागे।
श्री शंकर सुल्तानपुरी के कहना हे ‘बच्चामन बर लिखे के पहिली ये समझ लेना जरूरी हे कि बाल साहित्य के नाम म हमन जोन लिखथन वो कोन आयु वर्ग बर हरे, शिशुमन बर बच्चा मन बर या किशोर मन बर।’
आज के बच्चामन के कौतुहल कल्पना, मांग के पहिली के बच्चा मन के कौतुहल ले बहुत अलग हे अउर बिस्तार भी। पहिली जिहां बाल साहित्य ल जिहां कथा-कहानी म सीमित रिहिसे अब वो हा ज्ञान-विज्ञान के अनेक प्रश्न के साथ कल्पना के पंख लगा के उड़त हे। आज कथा-कहानी के शैली हर हट के हे। जिज्ञासा शांत करे के बहुत तरह के लेख, निबंध आदि के समावेस हो गे हे। आज के लइका कार्टून कॉमिक्स के दुनिया मा घुस गे हे। बच्चामन के गला उही उतरथे जोन उनला रुचिकर होथे। आज के बच्चामन बर जोर साहित्य लिखे जात हे। ओमा बहुत बिबिधता आगे हे अउ ये लिखना बहुत कठिन काम होगे हे। इकर तुलना जादू ले करे जा सकत हे। जोन अपन दर्शक मन ल चमत्कृत करथे। बच्चा मन बर पुस्तक लिखना तको जादू के भांति होथे। येमा अइसे जादू होथे कि जोन साहित्य के परिभासा की ऊपर होथे। बच्चामन के कल्पना हर अगास कस होथे जेला छूना सबो के बस के बात नोहे।
आज जोन बाल-साहित्य लिखे जात हे ओला स्वस्थ चिंतन, रचनात्मक दृष्टिकोण अउर कल्पना के बिकास के तीन श्रेणियों म बांटे जा सकत हे। चाहे शिशु साहित्य हो, बाल साहित्य हो या किशोर साहत्य, ये तीनों म आयु के अनुसार मनोविज्ञान के होना जरूरी हे। बाल साहित्य सैध्दांतिक आधारभूमि ले हट के बाल मनोविज्ञान म आधारित हो जाए ले बच्चामन के बिकास बदलत परिवेस म सामंजस्य बइठाये म सहायक हो सकथे।
ऊपर लिखे बिचार ल आगू रख के छत्तीसगढ़ी भासा म बाल साहित्य लिखे के अपार संभावना दिखथे। बात हे इहां के जम्मो प्रबुध्द लिखइया मन ल ये छेत्र ल प्राथमिकता ले उठाय के। बाल साहित्य के सोझे संबंध बच्चामन के भासा बिकास से हे। भासा अभिव्यक्ति के सशक्त माध्यम हरे। बाल साहित्य के सोझे संबंध छत्तीसगढी भासा के बिकास ले हे। जब बच्चामन ल अपन भासा म साहित्य पढ़े ल मिलही तब अपन भासा के प्रति बिस्वास अउ मया जागही। अपन भासा ऊपर गरब कर सकही। ये क्षेत्र म केवल रचनाकार मन ल नहीं प्रकाशक अउ पाठक मन ल भी सोचे परही।
बलदाऊराम साहू
शंकर नगर रायपुर
*फोटू गूगल खोज ले साभार


text:
विधानसभा के चुनई इही साल होही, चुनई ल देख के फ़ेर खादी-भगवा वाले मन ल जनता के फि़कर होगे हे, कोनो रोड़ सो करत हे त कोनो परदरसन करत हे। रो सो हो चाहे परदरसन होय, अवइया जवइया मन के 12 बजत हे। पुलिस ह रद्दा ल घेर देवत हे अउ डंडा ल देखा-देखा के छेंकत हे अउ बपरा जनता ह कले चुप तमासा ल देखे बर मजबूर हे। नेतागिरी जम के होवत हे। हमर सरकार आही त ये करबो वो करबो के गोठ ल सुन डार। जेती देखबे तेती खाली एकेच ठन गोठ हे। कांग्रेसी मन ह 60 साल ले कुछु नइ करीन त भाजपाई मन 9 साल मा सबला बेच के अपन कोठी भरत हे।
जनता ह त रोटी असन होगे हे, कोनो बेलत हे, कोनो सेंकत हे, अउ कोनो खावत हे। जेखर जइसे मन होवत हे तइसे करत हे, फ़ेर जनता ल का मिलय तेखर फि़कर कोनो नई करत हे।
न गाँव म स्कूल हे, न अस्पताल। जिंहा स्कूल हे, तिंहा गुरुजी नई हे। अस्पताल हे त न डाक्टर के पता न दवई के पता हे। पीये के पानी के त नामेच झन ले। अउ नहर नाली के गोठ गोठियाबे त कोनो कारखाना ल लगा के खेतेच ल छीने के उदीम कर दीही। विकास के नाम झन लेबे। & रुपया किलो चांऊर म भुलाय रह। धान के बोनस बर झन कहिबे नही त लाठी बरस जाही। अऊ सरकार ह दस ठन काम गिना दीही के का का करे हन्।
अब ये रमन सरकार ल देख ले। किसान मन ल 270 रुपया बोनस देहे के बात करे रहिस। दिस नइ दिस। अब चार साल म त दिस नइ त आज का दीही। मांग करइया मन ल भितरा दिस। ते धरना परदरसन करत रहा। कुछुच फऱक नइ परय्। बेंझार के फ़ेर चुनई मा वोट ले लीही। गांव गांव म पलायन होतेच हे। काम बुता नइ हे। अऊ काम बुता नई रही त ठलहा मनखे करय काय। तेखर सेती गांव-गांव म दारु बेचइया मन ल ढील दे हे। दारु पी अऊ मस्त राह्। समस्या ल झन गोठिया। नशा म परे रह।
चुनई ल देख के फ़ेर बेंझारे के काम होवत हे। फ़ेर वादा करत हे। सड़क बना देबो, बिजली लगा देबो। अस्पताल-स्कूल खोलवा देबो कहात हे। फ़ेर पहली जेन अस्पताल अऊ स्कूल खुले हे तेन ल सुधरवाय के जांगर नइ चलत हे। राजधानी म नाच गाना देखे बर करोड़ों अरबो ल फ़ूंकत हे अउ गांव म स्कूल खोले बर पइसा नई हे।
छत्तीसगढ़ मा त अतियाचार होगे हे। नेता बनके पद पावत हे, अउ पोठ कमावत हे। गलत सलत काम म फ़ंस जथे तभो लाज नई आवत हे। तभे त गली-गली सब झन गोठियावत हे नकटा के नाक ह दिनो दिन बाढत हे।


text:
तभे राज ठाकरे के जमन होथे...
अइसने फैसला ल तो कहिथे एक ला मां अऊ एक ल मौसी। तभे सरकार का एक कोती किसान मन के जमीन ल कौड़ी के मोल खरीदे बर अपन डंडा चलावत हे त दूसर डहार कमल विहार योजना के जमीन मालिक ल अरबपति बनावत हे। सरकार के अइसने फैसला के कारण राज ठाकरे पैदा होथे नहीं त उड़ीसा असन भगाव अभियाव चलथे।
छत्तीसगढ़ सरकार हा अधिकारी कर्मचारी अऊ अपन सुविधा बर राजधानी के बनावत हे। राजधानी बनाय बर छत्तीसगढ़ के किसान मन के जमीन ल कौड़ी मोल खरीदत हे। जेन किसान नई बेचन कहात हे तेन मन ल डंडा के बल म जमीन छोड़े बर मजबूर करत हे। जब उहां के जमीन के कीमत 25-30 लाख रुपया एकड़ हे तब भला किसान मन ह 7-9 लाख रुपया एकड़ म बेचे बर कइसे तैयार होही। लेकिन सरकार ह अपन दमनकारी नीति ले किसान मन जमीन बेचे बर मजबूर करत हे।
दूसर कोती सरकार ह कमल विहार योजना लाए हे ये योजना म जउन मन के जमीन ह आही ओखर विकास करके 16 आना में 6 आना जमीन वापस दे दिये जाही। यानी भर्रा जमीन ल लेके बाहरा बना के दीही केहे जाय त गलत नई होवय।
आखिर सरकार के योजना ह अइसे कइसे बनथे के किसान मन के जमीन के कौड़ी दाम अऊ सेठ मन के जमीन के करोड़ो दाम। हमर खबरची के अनुसार सरकार ह जेन ढंग ले किसान मन उपर अत्याचार करत हे ये हा सिर्फ उदाहरण भर हे के कइसे सरकार एक ला मां एक ला मौसी करत हे जबकि सरकार के नजर हर आदमी बर सामान होना चाही।
हमर सूत्र के अनुसार त कमल विहार योजना ह भाजपाई भू-माफिया मन के हित ल देख के बनाय गेहे। यदि 6 आना जमीन विकास करके वापिस करही त कमल विहार ह खाली दू आना जगह म बनही अऊ बाकी जमीन ह त नाली-सड़क गार्डन, मंदिर अऊ गरीब मन के मकान म निकल जाही। यानी दू आना जमीन म कमल विहार बनाय बर सेठ मन के 6 आना जमीन के विकास करे जात हे।
सवाल ये नोहय के सेठ मन के जमीन ला सरकार ह विकास करके देवत हे सवाल ये हे के भू-माफिया मन के जमीन ल सरकार ह काबर विकास करत हे। सवाल यहू हे के आखिर राजधानी के किसान मन ह का पाप करे हे के उंखर जमीन कौड़ी के मोल अऊ सेठ मन के जमीन अरबों मं।
आखिर सरकार ह ये दू योजना म भेदभाव काबर करत हे। सबले पहीली तो हमर खबरची के अनुसार जेन जगह में कमल विहार योजना लाय जात हे उहां राजधानी के एक मंत्री के रिश्तेदार अऊ समर्थक मन के जमीन हे अऊ उही मन ल सरकार के माध्यम से मदद करत हे। यहू नहीं कई झन भाजपा नेता मन के इहां भारी जमीन हे अऊ कमल विहार योजना ह आम आदमी बर के बजाय अइसने मंत्री समर्थक मन बर लाय जात हे।
ये मामला ल लेके किसान मन भारी गुस्सा हे अऊ कमल विहार योजना के खिलाफ आंदोलन करे के धमकी घलो देवत हे।


text:
तहिया के एक ठन किस्सा हे। लकड़ी काटे बर जब टंगिया बनाए गीस त जंगल के रूख-राही मन ह डर के मारे बईठका करीन। जम्मो झन के एकेच गोठ रीहिस अब का होही। हमर जिनगी के का होही। जंगल ह कइसे बाचही। अऊ जंगल नई रही त ये दुनिया के का होही। जेखर बोले के पारी आय तउने ह टंगिया उपर अपन गुस्सा उतारय। अऊ टंगिया बनईया ल घलो पानी पी पी केे गारी देवय। टंगिया बनाय ल रोके के उदीम घलो सुना डरीन।
तब एक ठन डोकरा पेड़ ह जम्मों झन ल चुप कराके कहिन। जतका फिकर तुंहला हे वतका महु ल हे। मैं जानथव टंगिया ह जंगल के जंगल ल उजाड़ दिही। हमर मन के जिन्दगी ह खतरा म पड़ गे हे। मैं ह त अपन जिनगी जी डारेव फेर मोर एक बात ल गांठ बांध के रख लव के एं टंगिया ह हमर तब तक कुछु नई बिगाड़ सकय जब तक के हमरे बीच के कोनो ह ओखर बेट नई बनही। टंगिया के जेन दिन बेट बनंहु उही दिन तुंहर मुसिबत हो ही। छत्तीसगढ़- छत्तीसगढ़ी अऊ छत्तीसगढिय़ा के बारा साल म जेन हाल होय हे ओखर असली वजह इही हे। परबुधिया मन ह टंगिया के बेट बन के अपने ल काटत हे अऊ मिठलबरा मन ह मजा करत हे। सरकार ह दिल्ली म जा के कतको इनाम पा लय लेकिन इहां चलत लूट खसोट ह सब ल दिखत हे। करीना कपुर ल नचाय खातिर करोड़ों रूपया फंू कत हे लेकिन अस्पताल नई बनावत हे। उद्योग मन ल जमीन दे खातिर ख्ेाती ल बरबाद करत हे लेकिन शिक्षा के व्यवसाय बर उंखर तीर पइसा नई हे।
लोटा लेके अवइया मन ह रातो रात बंगला तान दिन सौ-दू-सौ एकड़ के किसान बन गीन, फेक्टरी खोल दिन अऊ मोटर गाड़ी म घूमत हे। शहर ल चकाचक करत हे अऊ गांव के गली ह आज ले पयडगरी ले नई उबर पाय हे। ये सब काबर होवत हे। शहर म अपराध बाढ़ गे। कोन हे एखर जिम्मेदार। राज बनीस त सोचे रीहिन के अब तो छत्तीसगढिय़ा मन के भाग लहुटही, गांव-गांव म स्कूल अऊ अस्पताल खुलही। इहां के पढ़े लिखे लइका मन ल नौकरी मिलही। लेकिन बारा साल म बारा हाल होगे।
इहां के जंगल, खदान पानी तरीया नदिया गोठान सब ल बेचे के उदीम होय लागिस। एखर विरोध करईया मन उपर लाठी बरसत हे अऊ ए काम म टंगिया के बेट बने छत्तीसगढिय़ा मन ह सहयोग करत हे। मिठलबरा मन के चक्कर म अतका मोहा गे हे के न त उनला कोईला पोताय चेहरा दिखत हे न बरबाद होवत खेती के जमीन दिखत हे। पद अऊ पईसा के लालच म आंखी तोप ले हे। न त उनला अपन पुरखा के बानी के सुरता हे अऊ न त उनला छत्तीसगढ़ महतारी के पीरा ले मतलब हे। एक बात जम्मो झन कान खोल के अपन धियान म बईठा लेवय के माटी के काया माटी म मिल जथे लेकिन सुरता ओखरे करे जाथे जेन ह अपन माटी बर कुछु करथे। करनी के भरनी ल इही जनम म दिखथे। अऊ कईझन के दिखत घलो हे।


text:
छत्तीसगढ़ी व्यंग्य
माईलोगिन मन के मुँह ह अबड़ खजुवाथे कहिथें। एकरे सेती जब देखबे तब वोमन बिन सोचे-समझे चटर-पटर करत रहिथें। हमरो पारा म एक झन अइसने चटरही हे, फेर ये चटरही ह आजकल 'कवयित्रीÓ होगे हे। बने मोठ-डाँठ हे तेकर सेती लोगन वोला 'कवयित्री धोंधो बाईÓ कहिथें। वइसे नांव तो वोकर 'मीताÓ हे, फेर 'गीताÓ ह जइसे गुरतुर नइ होवय न, वइसने 'मीताÓ ह घलो मीठ नइए। एकदम करू तेमा लीम चढ़े वाला। वइसे तो माईलोगिन होना ह अपन आप म करू-कस्सा ल मंदरस चुपर के परोसने वाली होना होथे, तेमा फेर कवयित्री लहुट जाना ह सिरिफ करू-कस्सा भर ल नहीं, भलुक जहर-महुरा ल मंदरस चुपर के परोसने वाली होना होथे।
वोला कवि सम्मेलन मन म जब ले जाए के चस्का लगे हे, तबले वोहा कवि मनला लुढ़ारे अउ ठगे के चालू कर दिए हे। एक दिन अपनेच ह मोला बतावत राहय- 'का बतावौं सर, अभी तो मोला चारों मुड़ा बगरना हे कहिके ए मन ल ठगत रहिथौं। मोर आदमी 'मेहलाबानीÓ के हावय कहिके एकर मन जगा 'जालÓ फेंकत रहिथौं। अउ जब वोकर मन के माध्यम ले एकाद-दू मंच मिलगे, अउ संग म दू-चार जगा घूमे-फिरे के खरचा ल वोमन उठा डारिन, तहाँ ले चल जा रे रोगहा तोर ले जादा मोर नांव हे कहिके दुत्कार देथौं।Ó
बाते-बात म महूँ पूछ परेंव- 'फेर मंच मन म तो आदमी के नांव ले जादा रचना अउ प्रस्तुति ह मायने रखथे न?Ó
-'कहाँ पाबे सर, आजकाल के आयोजक मन रूप-रंग अउ देंह-पाँव ल जादा देखथें। जेन जतका जादा फेशन करके रहिथे, वो वतके बड़े कवयित्री।Ó
-'अच्छा...Ó मैं बड़ा अचरज ले कहेंव।
-'हाँ सर... मैं ह तो अपन गुरु के लिखे जेन किताब हे न, उही मनला कविता बानी के ढाल लेथौं अउ मंच म उही ल मेंचका बरोबर उदक-उदक के पढ़ देथौं। अरे ददा रे... तहां ले ताली बजइया मन के का कहिबे। नाचा म परी मनला मोंजरा दे खातिर बलाए बर जइसे सीटी ऊपर सीटी पारथें न, तइसने कस चारों मुड़ा ले इसारा कर- कर के ताली बजाथें।Ó
-'अच्छा...Ó मैं अचरज ले कहेंव अउ गुने लागेंव के लोगन मन के कवि सम्मेलन के पसंद ह अइसन कब ले होगे हे। हमन जब पहिली सुने ले जावन, त अपन भाखा-संस्कृति अउ अस्मिता के बात करइया, अपन गौरवपूर्ण इतिहास के चरचा करइया मन ल 'तालीÓ के सुवाद चीखे ले मिलय। फेर अब कइसेे उल्टा होगे हे, कवयित्री मन के देंह-पाँव अउ सुंदरई म 'तालीÓ बजथे कहिथें। फेर इहू सुनथंव के 'कवि सम्मेलनÓ ह 'कवि नाचाÓ के रूप धर लिए हे। 'नाचाÓ म जइसे जोक्कड़ मन लोगन ल हंसाए बर अन्ते-तन्ते गोठियावत अउ मटकावत रहिथें, वइसने 'कवि नाचाÓ म कवि मन हा-हा, भक-भक वाला चुटकिला सुनावत रहिथें। अउ सुने ले मिलथे के 'पद्मश्रीÓ ह घलोक अइसने मनला मिल जाथे कहिके।
कवयित्री मीता उर्फ धोंधो बाई ह मोला अन्ते-तन्ते गुनत देख के, हलावत कहिस- 'सर...सर... कहाँ चल दे हस? तोला तो संपादक हे कहिथें सर, मोर कविता ल छाप देेबे का?Ó
-'कविता ल... अरे तैं कविता घलोक लिखथस... अभीच्चे तो काहत रेहेस के अपन गुरु के लिखे किताब मनला सुर म ढाल के पढ़थौं कहिके...?Ó
-'त का होगे सर... उही ल तो आजकाल कविता कहिथें। जतका झन पत्र-पत्रिका छापथें, स्मारिका निकालथें, सबो झन तो उही मनला छापथें, त तैं ह काबर नइ छापबे सर...?Ó
-'मोला दूसर मन ले कोनो लेना-देना नइए भई, के वोमन तोर 'काÓ जिनीस ल कविता मान के छापथें ते, फेर मोर जगा तो अइसन नइ चलय।Ó काहत मैं वो तीर ले आगू बढ़ गेंव।
सुशील भोले
संपर्क : 41-191, कस्टम कालोनी के सामने,
डॉ. बघेल गली, संजय नगर (टिकरापारा)
रायपुर (छ.ग.) मोबा. नं. 098269 92811


text:
परन दिन खल्लारी के मड़ई म बिसरु ल भेंट डारेवं। पूछेवं कईसे बिसरु का हाल-चाल हे। धान-वान बने हो ए हे?
अतका ल सुनिस तहां ल बिसरु बईहा होगे। का महाराज आजकल आस जास नहीं। जा के गाँव ल देख धान-पान ल चाटबो। ग़ांव ह बिगड़त हे। आजकल के नवा-नवा टूरा मन ह कखरों नई सुनत हे। भ_ी वाला ह गांवएच म दुकान ल खोल दे हे अउ पीए बर थोड़ बहुत मंद-महुआ बनात रहेन तउना म छेका करथे। अऊ नान नान टूरा मन ह घलो मन्दु होगे हे। चोरी-हारी बाढ़ गे हे। कुछु ल छोड़े नई सकस। ए दे मड़ई आय हावव तेमा मोर धियान घर डहार लगे हे। झिम झाम देखिस तहां ले कुछु ल उठा के लेग जथे। सित बाबा के घंटी घलो नई बाजिस। मंदिर देवाला म चोरी हारी होवत हे। घोर कलजुग आगे हे। मय ह केहेवं - छोड़ न बिसरु चार दिन जीना हे, काबर टेंसन ले थस। कईसे फि़कर नई करहूं महाराज। गाँव ल बनाए बर का उदीम नई करे हन। डांड़-बोड़ी ले बर अपन-तुपन नई देखेन। अउ आज जेन ल देख तउने ह दूसर के जीनिस ल हड़पे म लगे हे। अनियाव ला कलेचुप देख कथें। कईसे देखबे? तय कुछु काह गा अनियाव होवत नई देखव। मरते मर जहूं महाराज , फ़ेर गलत के बिरोध ल नई छोड़वं। तय त पतरकार हस्। बने भसेड़ के छपबे तभे सु्धरही।
बिसरु के बात सुन के मय ह दंग रहिगेंव। ए उमर म घलो वो ह नियाव बर सब ले लड़े-भिड़े बर तइयार रथे। अऊ एक झन उही गाँव के राम लाल हे। वोला अपन सुवारथ के आगु कुछु नई दिखय। ते म त भ_ी वाला मन के दू चार सौ रुपया के सेती गाँव म भ_ी वाला मन ल दारु बेचे बर जगह देहे हे। पेलिहा अतका के लउड़ी बेडग़ा धर के भिड़ जथे। तभे त बिसरु ह कहाय वोला सरपंच झन चुनव, वो ह गांव ल बेच दिही। फ़ेर बिसरु जईसे मन के बात ल कोन सुनथे। आज कल त परबुधिया मन के कोनो कमी नईए। दूचार रुपया बर लुहुर-टुपुर करत रथे। छत्तीसगढिय़ा मन के इही परबुधिया होय के सेती त कतकोइन झन मजा उड़ावत हे। अऊ छत्तीसगढिय़ा मन ह दू रुपया किलो के चांऊर मा भुलाए हे। चुनई आथे चेपटी पाथे। तहां ले जम्मो पीरा ल भुला जथे। दूचार बिसरु असन लड़ईया मन के कोनो पुछन्ता नईए। अऊ जादा होईस त कही देथे, एखर त कामेच इही हे। अब सरकार ह काय काय ल देखही। अऊ बिकास करे म दू चार बांध तरिया, गऊठान त पटाबेच करही। उद्योग ह हवा म नई लगय। खेत खार ल बेच दे के हल्ला करईया मन के का हे वो मन त कोइला के कालिखेच देखत रथे। ए नई दिखते हे के सरकार ह कइसे गरीब मन ल चांऊर देवत हे। पढ़ईया टूरी मन ल सइकिल देवत हे। बिसरु असन मन ल त खाली मंत्री विधायक के गाड़ी अऊ खेत खार के खरीदीच ह दिखथे।


text:
- Views 0
- Likes 0
पाकिस्तान मा चार झन आतंकवादी मन गोठियात रहंय। पहला- ‘अरे भोकवा गतर के। अभी हिन्दुस्तान म हमला करे बर अफगानिस्तान अऊ पाकिस्तान ले घलो जादा बढ़िया माहौल हावय।’ दूसरा- ‘कइसे?’ तीसरा- ‘हत रे बैजड़हा! तोला कोन हमर भीर मा भरती कर दीस रे? ओतको ला नई जानस? अरे! भारत के नेता मन मा अभी फकत बड़बोलापन हावय। हमर ले लड़े के कूबत नई हे। उन तो आपस मा लड़त हावयं। हम सब आतंकवादी एकजुट हावन, अऊ ओ मन? ओ मन जतेक पारटी, जतके नेता, ओतके गुट, ओतके विचार। हमन बारूद के बम फोरथन त ओमन बयान के फुलझरी चलाथें।’ चौथा- ‘अऊ देख। आतंकवाद के खिलाफ उहां, अमेरिका कस कोनो कड़ा कानून नईए। अमेरिका के कानून ला देख के हमर जीव थर्राथे। फेर भारत के पिलपिल हा नेता मन ला ‘वोट बैंक’ के भूत हर जम्हेड़ के धरे हे। उन उल्टा, पहिली के पोटा कान्हून ला तको खतम कर दीन। उहां के जासूसी विभाग मन मा कोनो तालमेल हावय? नई हे काबर? ओमन ला तो विरोधी पारटी के जासूसी मा भिडाय रथे, तब फुरसत रहय हमर निगरानी बर तब? हां झुलुप संवारे बर डरेस चमकाय बर, ऊंकर करा समय च समय हे।’
दूसरा- ‘फेर मुम्बई वाले मन तो अन्ते कोती ले अवइया मन ला भगवारत हे, सुने हंव। हमू मन तो अन्ते के आन। हमन ला ओमन छोड़हीं?’ चौथा- ‘अरे तैं भारत के इतिहास ला नई पढ़े हस बेटा। ऊहां के मन आपस मा तो पोठ कटथे-मरथे। फेर बिदेसी दुसमन मन के सुवागत करे बर एक गोड़ मा ठाढे रथे। तक्षशिला के राजा आम्भी, जयचंद, मीरजाफर जइसे मन के, ऊंहा कभू कमीं नई रहय।’ पहिली- ‘ऊंहा तै कुछु करे ले- बम फोर ले, गोली चला ले, नंगरा नाच ले।’ तीसरा- ‘एक तो पुलिस अपन जुनहा हथियार के बल मा हमला पकड़ नई सकय। पकड़ डारही त बिना सजा के बोचक जाबो। सजा हो जाही, त अमल नई होवय। हमर संगवारी अफजल के का उखाड़ सकत हे ओमन?’ चौथा- ‘ऊपर ले मानवाधिकार वाले हई हे। नक्सलाईट मन ला, अऊ हमन ला ऊंखर ले बहुत सहारा हे। हमन एक हजार कतल कर देबो तभो ऊंखर मानवता हर सूते रथे। अऊ कहूं हमन के कान घलो ला कानून हर अईंठ दीही, तब ऊंखर इंसानियत हर झकना के के जाग जाथे।’
दूसरा- ‘वा भई! त तो खुड़वा खेले बर बढ़िया ग्राउन्ड हे भारत मा। महूं चलिहंव यार।’ तीसरा- शाबास। सुन हमन हमला करइया हन, एकर बर एक ठन बिदेसी संस्था हर पहिलीच ले भारत ला दे डारे हे। तभो ले ऊंहां के मन, चद्दर तान के, रजई ओढ़ के सूते हें। जब हम हमला कर लेबो, तब ओमन जागहीं। अपन सिपाही-अफसर मन ला शहीद होय बर भेजहीं, रेड अलर्ट घोषित करहीं, सुरक्षा कड़ा करहीं। एती हमन छू।’ चौथा- ‘जेहाद मा हमर जान यदि बांच गे, तब हम हीरो बन जाबो, देस मा हमर मान होही। अऊ यदि लड़त-लड़त कहूं कुरबान हो गेन, त सीधा जन्नत जाबो, इनाम मा खबसूरत हूर पाबो।’ दूसरा- ‘अऊ कहूं भारत सरकार हर हमर खिलाफ, हमर सरकार ला सबूत दे दिही तब?’ तीसरा- ‘तब? तब काय करही हमर? ओ हर सबूत देवत हे के, दाऊद हर पाकिस्तान मा हावय। का हमर सरकार हर ये सच ला माने बर तियार हे?’ चौथा- ‘ठेंगा रे बाबू, ठेंगा।’ दूसरा (खुस होके)- ‘ईमान से? मजा आही यार। कब जाबो हिन्दुस्तान? हाथ खजुआत हे।’ पहिला- ‘जाबो बिरादरी जाबो। धीरज तो धर।’
इही आतंकवादी मन एक दिन भारत मां जोरदरहा हमला कर दीन। देस हाल गे। प्रधानमंत्री के सचिव हर ‘देस के नाम संदेस’ वाले कागज ला अलमारी ले हेरीस। जब-जब देस मा आतंकवादी आक्रमन होथे, इही संदेसा हर पढ़े के काम आथे, ये हा परम्परा बनगे हे। प्रधान मंत्री हर जब संदेसा ल पढ़ीस तब पब्लिक मन बीच-बीच मा प्रतिक्रिया देवंय। ए जघा संदेस के संगे-संग कोस्टक मा पब्लिक के गोठ ला घलो पढ़व। संदेस- ‘ये आतंकवादी हमला के पाछू मा बिदेसी हाथ हावय। (पब्लिक तोला आज पता चलीस?) हम दुसमन मन संग कड़ई से निपटबो (पब्लिक- कै साल मा) हम कोनो आतंकवादी ला ये अनुमति नई देवन के ओहा हमर जनता के संग खुड़ुवा खेलय (पब्लिक- अभी कोन अनुमति दीस?) आतंकवाद ले लड़े बर हम कड़ा कानून बनाबो (पब्लिक- कब बनाहू? अवइया चुनई के बाद? अऊ जुन्ना कान्हून मा का खराबी रहीस लेजा खतम कर देव?) जनता ला भाईचारा बनाके, आतंकवादी मन ला सफल नई होवन देना है (नेता मन आपस मा कब भाईचारा बनाहू?) जय हिन्द।’ एती एक ठिक सहर मा चार झन नेता मन के बइठका होवत रिहिस। पहिला- ‘आतंकवादी मन फेर हमर देस मा हमला कर दीस। हमन ला बिरोध प्रदर्शन करना हे, अऊ आतंकवाद के पुतला जलाना हे।’ दूसरा- ‘भैयाजी! आतंकवादी मन हमर देस ला जलात हे, अऊ हमन ऊंकर पुतला भर जराबो। मोला समझ नई आत हे।’ पहिला- ‘अबे बैजड़हा कहीं के! तोला कोन नेता बनइस रे? अरे! जब देस मा हमला होय हे, तब हमू ला कुछ न कुछ करना चाही के नई चाही? हम जन प्रतिनिधि होथन।’ तीसरा- ‘बिलकुल। हमन पुतला जरोबो, हमला के निंदा करबो, शहीद मन ला तरपन देबो। फोटू खींचवाबो, पेपर मा नाम अऊ फोटू छपवाबो। जनता खुस होही। हमर इही तो बूता आय। अऊ का हे हमर?’ दूसरा- ‘आतंकवाद ला खतम करे बर अऊ कुछु नइ करन?’ चौथा- ‘अऊ काय करबो? आतंकवाद ले नेता मन ला कुछु नकसान हे का? कमाण्डो अऊ गनमेन हमर सुरक्छा बर तैनात हें। मरही त जनता। जनता के का हे? कीरा-मकोरा बरोबर बिलबिलावत हे। हजार पांच सौ मरी जाही त देस के का नठा जाही? भलुक हमला तो फायदा हे। बिरोधी मन कहूं थोरको चूं करही, तब हम अमन ला बदनाम कर देबो? कहिबो- के ए मन संकट के घड़ी मा राजनीति खेलत हें।’
दूसरा- ‘अइसे न? त मोला काय करना हे?’ चौथा- ‘कुछु नहीं। नानमुन भासन दे देबे बस।’ दूसरा- ‘कइसे।’ पहला- ‘तैं कहिबे के हमर के कायर आतंकवादी मन के आगू मा नई झुकन, बल्कि ऊंकर बंदूक के आगू मा अपन छाती ला तान देबो।’ दूसरा- ‘वा ग हुंसियार! जब मैं हा आतंकवादी मन के आगू मा छाती तान दिहूं, त ओ मन मोला गोलिया नई दिही?’ ‘तै काबर छाती नई तानबे? चतुरा नहिं तो।’ पहिला- ‘अरे गदहा! तोला सिरतोन मा छाती नई तानना हे, भासन भर देना हे। छाती तो पुलिस अऊ सेना के छेदाही बे। तैं काबर पोचक्की मारत हस? ते हा आतंकवादी मन के गोली से, आज तक कोनो एको झन नेता ला मरत देखे हस?’ दूसरा- ‘ओ तो नई देखे हंव। फेर ये लड़ई मा आतंकवादी मन कम, अऊ हमर जवान मन जादा मरथें नेताजी!’ पहला- ‘त उन ला तनखा का के मिलथे रे? मरेच के तो मिलथे।’ तीसरा- ‘जब उन मर जाथें त इनाम के भुलका फूट जाथे। ऊंकर परवार ला, गदगदा के पइसा मिले लगथे। चांदी हो जाथे ऊंकर। समझे?’ दूसरा- ‘थोक-थोक समझे के कोसिस मा हंव भैया जी!’
एक झिक मंतरी जी के इन्टरव्यू टीवी मा आवत रहय। वो कहत राहय- ‘मे हा आतंकवादी गम के, पहिली जतका निंदा करत रेहेंव, आजो घलो ओतके जोर सोर से निंदा करत हें। उन जब-जब हमर देस मा हमला करहीं तब-तब ऊंकर निंदा करे मा मोला कभू पाछू नई पाहव। एक घंव भुट्टो हर कहे रिहिस के हम भारत के संग एक हजार साल तक जंग करबो। ओ मन तो आतंकवाद के रूप मा जंग करके अपन प्रण ला निभाते हें। फेर हमरो ये परन हावय के हम परान दे के घलो, हजार साल तक उन ला माफ करबो। इही हमर महानता ये, इही हमर परम्परा आय। जय हिन्द।’
चार झिक नागरिक मन अइसे गोठियात रहीन पहिला- हमर एक झिक नेता कहत हे के- ‘देस आतंकवाद के आगे कभी नहीं झुकेगा। हम लोग इसका मुंह तोड़ जवाब देंगे।’ दूसरा- ‘अभी न तो आतंकवादी मन हमरे मुहुं ला टोरत हें।’ तीसरा- ‘एक झिन मंतरी कहते हे के भारत में फैल रहे आतंकवाद के तार पाकिस्तान से जुड़े हैं।’ चौथा- ‘ओला अब पता चलीस हे? ओला तो अन तार ला खुरसी से जोड़े राखे ले फुरसत नई हे।’ दूसरा- ‘एक झिक नेता कहत हे के हम पाकिस्तानी सरकार को सबूत देते हुए उनसे निवेदन करेंगे कि आतंकवादियों के खिलाफ कार्रवाई करें।’ तीसरा- ‘बने हाथ-पांव जोर के निवेदन करे बर बोल दे ओला। कोन जनी ओकर पाकिस्तानी-ददा मन मानहीं के नई मानहीं त।’ चौथा- ‘एक झिन मंतरी कहते हे के- इस आतंकवादी हरकत की कीमत चुकानी होगी।’ पहला- ‘काला चुकानी होगी? भारत ला, के पाकिस्तान ला?’ दूसरा- ‘एक झिक मंतरी कहते हे के- भारतीय दिलेर हैं। हम डरेंगे नहीं। मजबूती से दुश्मनो का सामना करेंगे।’ तीसरा- ‘हव। भले ओ मन हमर पांच सौ मनखे मन ला मार दय, हमन कम से कम पांच झिक ला मारी डारबो। तहां खुस हो के चद्दर तान के सूत जाबो।’ दूसरा- ‘कसजी! ये मुम्बई मा आतंकवादी मन संग लड़ई चलत रिहिस, त बम्बई के हीरो ‘राज’ अऊ ‘बाटला हाऊस’ वाले स्टार अमरसिंग मन कहां चल देहे रहीन?’ पहला- ‘ओ मन ला तीन दिन बर लोकवा मार देहे रहीस यार।’ तीसरा- ‘सुने हंव, महाराष्ट्र के मुख्यमंत्री हर अपन दुलरुवा अऊ रामू भैया ला धरके ताज घुमाय बर ले गे रिहिस हे?’ चौथा- ‘हव। आतंकवादी के खुड़ुवा खेले बर ये जघा हर बने हावय, इहां आतंकवादी पिरपटन ला बने बढ़ाय जा सकथे, अइसे सोच के लोकेसन देखे बर गए रिहिस हे, अइसे बताए।’ दूसरा- ‘जय हो आतंकवादी परिपटन ला बढ़ावा दे बर, बढ़िया खेल आय-’आतंकवादी डुडुवा।’
-के.के. चौबे